Қийинчиликлар ва оқибатларни юмшатиш — Зафар Ҳошимов Россия-Украина тўқнашувининг Ўзбекистонга таъсири ҳақида\nИшбилармон Зафар Ҳошимов Facebook’да Украинадаги воқеаларнинг Ўзбекистон иқтисодиётида келтириб чиқарадиган оқибатлари борасида ўз фикрлари билан ўртоқлашди.\n«Шу кунларда мендан Украинадаги воқеалар бизнинг иқтисодиётимизда қандай оқибатлар келтириб чиқаради, деб кўп сўрашмоқда.\nҚисқача жавоб берадиган бўлсам: яхши оқибатлар эмас.\nҲозирнинг ўзидаёқ кўплаб муаммолар пайдо бўлмоқда.\n1. Логистика билан боғлиқ: Украинадан, Украина ҳудудидан, Украина ва Болтиқбўйи давлатлари портларидан кейинчалик Россия ҳудуди бўйлаб транзит ҳолда етиб келадиган барча нарсалар учун муқобил, эҳтимолки, янада қимматроқ йўллар топишга тўғри келади. Айрим товарлар учун эса бундай йўналишларни топиб ҳам бўлмайди. Масалан, биз олмаларни Полшадан, сутларни Болтиқбўйидан импорт қилар эдик, йўлни Россия, Беларус ва Украина ҳудудларини кесиб ўтган ҳолда олиб келар эдик. Бу товарлар учун муқобил йўналишни топиш иқтисодий нуқтайи назардан имконсиз.\n2. Россия портлари орқали турли давлатлардан етказиладиган юкларни олиш ҳам муаммога айланади: кўплаб денгиз линиялари (халқаро денгиз фрахтовка компаниялари кемалари) Россия портларига юк элтишни рад этишмоқда. Россия савдо кемалари эса Европа, Шимолий Америка, Япония ва Жанубий Корея портларига кира олмайди. Шу сабабли барча денгиз юкларини Босфор бўғози орқали Қора денгизга фақат Поти (Гуржистон) портига ёки Форс кўрфазидаги Бандар-Аббос (Эрон) портига олиб келиш мумкин, холос. Айрим товарлар учун бу йўллар қимматга тушади, бошқалар учун эса нархлар ва муддатлар туфайли амалда имконсиз бўлади. Бу портларда ҳам тирбандлик юзага келиши, ўтказиш қуввати пастлиги туфайли тўлиб кетиши эҳтимоли ҳам бор.\n3. Банклар билан боғлиқ: Россия ва Беларусга импорт учун тўловлар ва бу давлатларнинг бизнинг экспортимиз учун тўловлари Россия банкларига жорий этилган санкциялар туфайли мураккаблашади. Лекин тан олиш керак, бу борадаги муаммолар қисқа муддатли, чунки тўлов ҳақида гап кетар экан, олувчи томон ақл бовар қилмас эгилувчанлик ва топқирлик билан тўловнинг кўплаб вариантларини ўйлаб топади. Ёпиқ пул тизими шароитида фаолият кўрсатиш бўйича бизда, гарчи охирги йилларда унутилаётган бўлса-да, бой тажриба мавжуд.\n4. Ўрта ва узоқ истиқболда Россия ва Беларус етказиб берувчилари билан боғлиқ янада мураккаброқ муаммолар пайдо бўлади: Уларни ҳозир хомашё, технология, материаллар ва бутловчи қисмлар бозорларидан жудо қилишмоқда ва улар ўзлари ишлаб чиқаришни маҳаллийлаштиргунга қадар маҳсулот етказиб беришда қийинчиликларга дуч келишади. Бу эса узоқ давом этиши, айрим жабҳаларда эса ҳеч қачон тикланмаслиги ҳам мумкин. Бинобарин, РФда ишлаб чиқариладиган ва биз импорт қиладиган айрим товарларнинг нархи ошади, танқислиги кузатилади.\n5. Россиянинг ўзи кўплаб товарларга чеклов ва олиб чиқишга тақиқ ўрнатиши мумкин. Таассуфки, биринчи навбатда ижтимоий муҳим маҳсулотларга. Тушунтираман. Россия аллақачон бир қатор шундай товарларга кескин нарх чекловлари жорий этди. Шунинг учун ижтимоий муҳим товарларни ишлаб чиқарувчилар ўз маҳсулотларини ички бозорда реализация қилгандан кўра, экспорт қилишни афзал билишади. Экспортнинг кескин ўсиши эса РФ ҳукуматида ички бозорни таъминлаш мақсадида экспортни тақиқлаш ё чеклашга рағбат уйғотиши мумкин.\n6. Украинадан барча маҳсулот келиши, табиийки, тўхтаб қолди. Бу маҳсулотларга ва бозорларга ҳозирнинг ўзидаёқ муқобилини топиш керак.\n7. Хизматлар бўйича. Украина компаниялари томонидан тақдим этилган IT, технологик, дизайн, маркетинг хизматлари, маълумотларни сақлаш ва узатиш хизматлари, техник кўмак каби хизматлар ҳам вақтинчалик узилди. Бу ҳам ёмон, чунки бундай юқори даражада ва арзон нархларда хизматларни украинлардан бошқа ҳеч ким тақдим этмайди. Қўшимча қилиш керакки, айрим украин компаниялари ҳарбий ҳаракатларга қарамасдан ўз хизматларини онлайн режимда тақдим этишда давом этишмоқда.\nБу ҳозирнинг ўзидаёқ бўй кўрсатган тўғридан тўғри таъсир этувчи ва тахмин қилиш осон бўлган муаммоларнинг биринчи гуруҳи эди. Кейинчалик янада мураккаб муаммолар пайдо бўла бошлайди:\n1. Рублнинг девальвацияси. Бу меҳнат мигрантларимиз даромадларига зарба бўлади. Шунингдек, Россиядан нақд пул жўнатиш қийинлашади. Россия ўз резидентлари ва норезидентлар учун валютани олиб чиқишга аллақачон чекловлар ўрнатиб бўлди. Агар вазият шу зайлда давом этаверса, чекловлар янада қатъийлашиши, рубл курси янада тушиши мумкин. Даромадлари рублда белгиланган мигрантларимиз учун бу тўғридан тўғри зарарга киришни англатади. Мен бу мақолани ёзаётган чоғимда Россия банклари муассасалари томонидан жисмоний шахсларга валюта сотиш 30 фоизлик комиссия билан амалга оширилиши белгиланган эди. Кейинчалик комиссия 12 фоизга туширилди, тўғри. Шундай бўлса-да, бу қадамлар меҳнат мигрантлари томонидан мамлакатга пул жўнатишга жуда сезиларли зарба беради.\n2. Мисли кўрилмаган санкциялар остида Россия иқтисодиёти ўткир рецессия ва инвестицион етишмовчиликка мубтало бўлади. Демак, иш ўринлари ва аҳоли даромадлари қисқаради, шу жумладан ва энг аввало меҳнат мигрантлари учун. Мигрантлар жўнатаётган пул тўғридан тўғри аҳоли қўлига келиб тушади ва кундалик истеъмолнинг катта қисмини ташкил этади. Бу эса мамлакатдаги истеъмолчиларнинг кенг доираси даромадлари ва харид қобилиятига кескин зарба бўлади.\n3. Рублнинг девальвацияси, ўзбек сўмига чекланган бўлса-да босим ўтказади. Чекланган дейилаётганига сабаб, бахтимизга ҳозирда валюта манбалари 5-6 йил аввалгига нисбатан яхшироқ диверсификация қилинган, боз устига, бундай ноаниқлик ва волатиллик даврида мамлакатимизга валюта тушуми асосий манбаларидан бири — олтин нархи жаҳон бозорларида ошиб боради. Бу ҳам албатта валюта тушуми камайишини компенсациялайди ва маълум бир даражада барқарорлаштирувчи омил бўлиб хизмат қилади.\n4. Экспортдан тушумлар камаяди. Бу Ўзбекистоннинг асосий савдо шерикларида талаб камайиши ва тўлов қобилияти пасайиши билан боғлиқ бўлади.\n5. Буларнинг барчаси ўрта истиқболда инфляция кўрсаткичларида ўз аксини топади. Бунда, гап ички бозорда нархлар динамикаси ҳақида бормаяпти, бу жаҳон нархлари туфайли содир бўлади. Ўтган йилги доллар инфляцияси юқори эмиссия, ишбилармонлик фаоллигининг кескин ошиши ва пандемиядан кейин товарларга бўлган талаб ошиши туфайли 6 фоиздан юқорироқ бўлди. Бу йили эса бунга Украинадаги вазият ва Россияни ихоталаш, энергетика, ғалла, ўсимлик ёғи ва бошқа маҳсулотлар ишлаб чиқаришдаги улуши юқорилиги туфайли дунё бозорида шу товарлар нархлари ошиши ҳам қўшилади. Доллардаги инфляция аниқ ўтган йилгидан кам бўлмайди, айрим прогнозларга кўра 8–10 фоизга етиши мумкин. Сўм курсини қўзғалмас қилиб ушлаш жуда қийин бўлади, боз устига зарарли ҳам, сўмни сунъий мустаҳкамласак, биз беихтиёр анъанавий бозорларимизга экспортимизни қисқартириб қўямиз. Мана шу важлар ортидан, қайта молиялаш ставкаси тез орада тушишини ҳам кутмасак бўлади.\n6. Россиянинг кўплаб банклари ва корхоналари Ўзбекистонда молиялаштириш ёки инвестицион фаолият билан шуғулланаётган эди. Аниқ таъкидлаб айтиш мумкинки, уларнинг барчасида яқин йилларда бунинг учун ликвидлиги аввалги даражада бўлмайди ва бу ҳам мамлакатимиз иқтисодиётидаги ликвидликка ўз таъсирини ўтказади. Шу билан бирга, бошқа кредитлар қатори, истеъмол кредити ҳажми ва нархи ҳам яхшиланмайди.\nМана шундай унчалик ёқимли бўлмаган янгиликлар билан бир қаторда янги ва мутлақо кутилмаган имкониятлар очилаётган соҳалар ҳам борлигини қайд этиб ўтиш керак.\n1. Профессионал ва ишбилармонларнинг Россия ва Беларусдан кўчиб келиши. Ушбу мамлакатларнинг бу синфга мансуб кўплаб вакиллари ўз ватанидан ташқарида янги имкониятларни излашмоқда. Булар айтишниклар, дастурчилар, креатив сектор вакиллари, консультантлар, технологлар, аудиторлар, маркетинг ва диструбиция бўйича мутахассислар, кўнгилочар бизнес вакиллари, чакана савдо мутахассислари, ҳозир Россия ва Беларусда ёпилаётган кўплаб компания ва соҳаларда ишлаган ва лойиҳаларни бошқарган инсонлар. Бу меҳнат бозоримиз учун жуда яхши имкониятлар: айнан мана шундай мутахассислар жуда тақчил эди, кичик ва ўрта бизнес учун экспертиза ҳам, бундай хизматлардан фойдаланишнинг ўзи ҳам имконсиз ё қимматлик қилар, бу ҳам ўсиш ва ривожланишни тўхтатиб турувчи омиллардан бири эди.\n2. Туризм. Россияликлар ва беларуслар учун ҳозир жуда кўплаб мамлакатлар ёпилди ва бу икки давлатдан мамлакатимизга туризм ҳажми, аминманки, ўсади. Куни кеча, масалан, Бэтмен ҳақидаги янги фильмнинг премьерасини кўриш учун Тошкентга атайлаб келган россиялик ҳақида ўқиб қолдим.\n3. Авиацияни ривожлантириш учун мисли кўрилмаган имкониятлар очилмоқда. Россиянинг жамики авиацияси қўшнилар осмонини ёпгани туфайли «қўндириб» қўйилган ёки ўз мамлакати доирасида чекланган, бир вақтнинг ўзида ҳам Россия, ҳам Европа осмонида учиш имкониятига эга, Европадан Ўрта ва Узоқ Шарқ, Жанубий-Шарқий Осиё томон ўтадиган ҳаво йўлларининг ўртасидаги манфаатли жойлашуви билан авиациямиз учун қанчалик кўп имконият очилаётганини тасаввур қилинг-а?\n1. Пайдо бўлган шароитларда озиқ-овқат хавфсизлигини таъминлаш мақсадида етказиб бериш манбаларини диверсификация қилиш имконияти пайдо бўлиши учун озиқ-овқат ва истеъмол молларига барча импорт божлари ва акциз солиқларини бекор қилиш керак. Бу озиқ-овқат хавфсизлиги масаласи бозорда нархлар кескин ошиши ва тақчиллик юзага келишини юмшатиш учун ягона чора.\n2. Ҳам экспорт, ҳам импорт учун бозорлар ва номенклатурани диверсификация қилиш лозим.\n3. Бутунжаҳон савдо ташкилотига киришни имкон қадар тезлаштириш ҳамда иложи борича барча мамлакатлар билан эркин савдо тўғрисида битим имзолаш.\n4. Мамлакатимизга ва мамлакатимиздан логистика йўналишларини диверсификация қилиш, бу ҳолда халқаро ҳуқуқ ва давлатлараро келишувлар асосида юкларнинг транзит давлатлар, энг аввало Россия ҳудудидан тўсиқларсиз ўтишини таъминлаш.\n5. Имкони борича меҳнат мигрантларимиз учун меҳнат бозорларини диверсификация қилиш.\n6. Россия ва Беларус ҳудудида бизнинг меҳнат бозоримиз маркетингини фаоллаштириш.\n7. Етук мутахассисларнинг кўчиб ўтишини максимал даражада осонлаштириш: махсус соддалаштирилган виза режимлари жорий этиш (гап ишчи визалар ҳақида бормоқда), соддалаштирилган қайд этиш тизими, истиқомат ҳуқуқини берувчи гувоҳномалар бериш, ишлаш учун рухсатномалар бериш. Буларнинг барчасини барча мутахассисликлар учун жорий этиш.\n8. Ҳаво флотини кенгайтириш, рейслар ва фуқаролик авиацияси йўналишлари сонини ошириш, жумладан авиаташувлар бозорини эркинлаштириш орқали. Бизнинг авиакомпанияларимиз ҳозирда жадал ўсиши учун уникал имкониятга эга бўлиб туришибди».


Италиялик оғуфуруш Facebook’ га жойлаштирган фотосуратлари билан ўзини тутиб берди\nТеглар: Фото, Facebook, Жиноят\nДобавлено: 17.03.2017, 11:41\nЖазодан қочган, қидирувда бўлган италиялик оғуфуруш Facebook саҳифаларига жойлаштирган фотосуратлари билан ўзини полицияга тутиб берди, деб хабар берди “Lenta.ru” нашри.\n2016 йилнинг май ойида Сардиния ороли ҳуқуқ-тартибот идораси томонидан оғуфурушликда, мансабдор шахсга бўйсунмаганликда айбланган Иван Форнари (Ivan Fornari)га нисбатан қидирув эълон қилинган эди. У илгари пицца тайёрловчи бўлиб ишлаган, кейинчалик эса оғуфурушлар тўдасига аъзо бўлган. Италияда унга 5 йилу 7 ой қамоқ жазоси тайинланган эди. У жазодан қутилиш учун Мексикага қочиб кетган. Фотосуратлардан унинг кўнгилли дам олганини – денгизда чўмилганини, тренажёр залида спорт билан шуғулланганлигини, тарихий обидаларга саёҳат уюштирганини, футбол томошасига борганлигини кўриш мумкин. Форнари ҳаётининг энг эсда қоларли лаҳзаларини суратга олиб, ижтимоий тармоқдаги саҳифасига жойлаштириб борган.\nАйнан мана шу фотосуратларни таҳлил қилиб, унинг нафақат қаердалигини, балки уйининг, ишининг, борадиган спортзалининг манзилини аниқлаган Италия полицияси Иван Форнарга нисбатан тўпланган ҳужжатларни Интерполга тақдим этди. Жиноятчини қўлга олишда Мексика полицияси ҳам ёрдам берди. Форнар Мехикодан Римга юборилди. У жазони ўташ учун Чивитавеккья қамоқхонасига жойлаштирилди.\nМатёқуб Матчонов лавозимга ўтирди\n"Шайтанат"нинг эфир муддати нега ўзгарди?\nГарри ва Меган Марклнинг тўйидан фоторепортаж\nЗироат Мирзиёевага АҚШ вице-президентининг рафиқаси ҳамроҳлик қилди (фото)


Гептрал® лиофилланган кукун – medu.uz – Дорилар ҳақида маълумотлар ўзбек тилида\nГептрал® лиофилланган кукун\nHome Йўриқномалар Гептрал® лиофилланган кукун\nДори шакли: инъекция учун эритма тайёрлаш учун лиофилланган кукун.\nЛиофилланган кукунли 1 флакон қуйидагиларни сақлайди:\nфаол модда: 760 мг адеметионин 1,4-бутандисульфонатини сақлайди, бу 400 мг адеметионин катионига тўғри келади;\nёрдамчи моддалар: эритувчили 1 ампула L-лизин, натрий гидроксиди, инъекция учун сув.\nлиофилланган кукун – амалда оқдан сариқ ранглигача бўлган, бегона заррачалардан ҳоли лиофилланган масса;\nэритувчи – рангсиздан оч-сариқ ранглигача бўлган, бегона заррачалардан ҳоли суюқлик; тайёрланган эритма – тиниқ, бегона заррачалардан ҳоли, рангсиздан то сариқ ранглигача бўлган суюқлик.\nФармакотерапевтик гуруҳи: овқат ҳазм қилиш тизими ва метаболизм жараёнларига таъсир қилувчи воситалар.\nS-аденозил-L-метионин (адеметионин) – организмнинг барча тўқималари ва суюқ муҳитларида мавжуд бўлган табиий аминокислотадир. Адеметионин энг аввало кўпчилик трансметилланиш реакцияларида коэнзим ва метил гуруҳининг донори сифатида таъсир қилади, бу одам ва ҳайвонлардаги муҳим метаболик жараён бўлиб ҳисобланади. Адеметиониннинг метил гуруҳини ўтказилиши (трансметилланиш) хужайраларнинг фосфолипид мембраналарини тузилишида муҳим метаболик жараён ҳисобланади ва мембраналарнинг оқувчанлигида муҳим роль ўйнайди.\nАдеметионин гематоэнцефатик тўсиқ орқали ўтиш қобилиятига эга. Адеметиониннинг катта концентрациялари катехоламинлар (допамин, адреналин, норадреналин), индоламинлар (серотонин, мелатонин) ва гистаминга таъсири натижасида, мия тўқимасида жуда муҳим бўлган трансметилланиш жараёнларига таъсир қилади.\nАдеметионин физиологик сульфурланган бирикмалар (цистеин, таурин, глютатион, коэнзим А ва бошқ.) ҳосил бўлишида ва транссульфурланиш реакцияларида ўтмишдош ҳисобланади. Глютатион кучли антиоксидант, жигар детоксикацияси учун муҳим компонент ҳисобланади. Адеметионин ҳам алкоголли, ҳам ноалкоголли генезли жигар шикастланишлари бўлган пациентларда глютатионнинг миқдорини оширади.\nВена ичига юборилганидан кейин одамда адеметиониннинг фармакокинетик профили тўқималарда тез тақсимланиши ва тахминан 1,5 соатлик яримчиқарилиш даврили клиренси билан биэкспоненциал ҳисобланади. Мушак ичига юборилганида сўрилиши – 96%, максимал плазмадаги концентрациясига қўлланганидан кейин 45 минут ўтгач эришилади. Адеметиониннинг ичакда эрувчи таблеткалари (400-1000 мг) ичга қабул қилинганидан кейин эришиладиган максимал плазмадаги концентрацияси дозага боғлиқ бўлади ва 3-5 соатдан кейин 0,5-1 мг/л ни ташкил қилади. Агарда адеметионин овқатланиш оралиғида қўлланса, перорал қўллангандан кейин биокираолишлиги ошади. Плазмадаги концентрацияси дастлабки қийматларигача 24 соат давомида камаяди.\nТақсимланиш ҳажми адеметиониннинг 100 мг ва 500 мг дозалари учун мувофиқ 0,41 ва 0,44 л/кг ни ташкил қилади. Қон зардоби оқсиллари билан боғланиши аҳамиятсиз ва >5% ни ташкил қилади.\nАдеметиониннинг метаболизми циклик ҳисобланади ва адеметионин цикли деб номланади. Бу циклнинг биринчи босқичида адеметионинга қарам метилаза адеметионинни S-аденозилгомоцистеин ишлаб чиқариш учун субстрат сифатида ишлатади, кейинчалик у S-аденозил-гомоцистеингидралаза ёрдамида гомоцистеин ва аденозингача гидролизланади. Гомоцистеин, ўз навбатида 5-метилтетрагидрофолатдан метил гуруҳини ўтказилиши йўли билан метионингача қайта трансформацияга учрайди. Охир оқибатда, метионин циклни тугатиб, адеметионинга қайта айланиши мумкин.\nРадиофаол белги билан нишонланган модданинг клиренсини текширишларида, радиофаол нишонланган (метил14С) адеметионинни оғиз орқали қўллашда соғлом кўнгиллиларда радиофаол модданинг сийдик билан чиқарилиши 48 соатдан кейин 15,5±3,5% ни ва ахлат билан чиқарилиши 72 соатдан 23,5±3,5% ни ташкил қилган, бунда турғун пулларда модданинг тахминан 60% инкорпорироанган ҳолда қолган.\nДаволаш препаратни парентерал юборишдан, кейинчалик препаратни таблетка шаклида қўллаш ёки бир йўла таблеткани қўллашдан бошланади. Таблеткаларнинг суткалик дозасини 2-3 қабулга тақсимлаш мумкин. Инъекциялар учун эритмани бевосита қўллаш олдидан тайёрлаш керак.\nВена ичига ёки мушак ичига: тавсия қилинган доза суткада тана вазнига 5-12 мг/кг ни ташкил қилади. Одатдаги бошланғич доза суткада 400 мг ни ташкил қилади, умумий суткалик доза 800 мг дан ошмаслиги керак. Бошланғич парентерал даволашнинг давомийлиги депрессив синдромларни даволашда 15-20 кунни ва жигар касалликларини даволашда 2 ҳафтани ташкил қилади.\nОғиз орқали (ичга): ичга қабул қилиш учун Гептрал® препаратини қобиқ билан қопланган таблеткалар шаклини қўллаш керак. Одатда бошланғич доза суткада 800 мг (2 таблетка) ни ташкил қилади, умумий суткалик доза 1600 мг (4 таблетка) дан ошмаслиги керак.\nТутиб турувчи даволаш: суткада 2-4 таблеткадан (суткада 800-1600 мг) ичга қўлланади. Даволашнинг давомийлиги касалликнинг оғирлигига ва кечишига боғлиқ ва шифокор томонидан шахсий белгиланади.\nЛиофилланган кукун бевосита қўллаш олдидан берилган махсус эритувчида эритилади. Препаратни мушак ичига ёки вена ичига инъекциялар кўринишида юбориш мумкин. Эритманинг ишлатилмаган қисмини ташлаб юбориш керак.\nАдеметионинни ишқорий эритмалар ёки кальций ионларини сақловчи эритмалар билан аралаштириш мумкин эмас. Агарда лиофилланган кукун оқдан сарғишгача бўлган рангдан бошқа рангга ўзгарса (флаконда ёриқлар борлиги туфайли ёки юқори ҳароратнинг таъсири туфайли), уни ишлатишдан сақланиш керак.\nМавжуд клиник тажриба асосда кекса ёшли пациентлар ва ёшроқ пациентлар орасида даволашга реакцияларда фарқлар аниқланмаган. Кекса ёшли пациентларни даволашни, жигар, буйрак ёки юрак фаолиятини пасайиши, йўлдош патологик ҳолатларнинг мавжудлигини ва бошқа дори воситаларини қўллашни ҳисобга олиб, энг кам тавсия қилинган дозалардан бошлаш тавсия қилинади.\nКлиник тадқиқотлар давомида.\nАдеметионинни қўллаш 2434 пациентлар иштирок қилган икки йил давом этган назоратли ва очиқ клиник текширишларда ўрганилган, улардан 1983 нафарида адеметионин жигар касалликларида ва 817 нафарида – депрессияда қўлланган\nЎтказилган 22 клиник текширишларнинг маълумотлари бўйича 1667 пациентларнинг иштирокида адеметионин билан даволашда ножўя реакциялар фақат улардан 121 нафарида (пациентларнинг умумий сонидан 7,2%) кузатилган, ҳаммаси бўлиб 188 ножўя реакциялар қайд қилинган. Энг кўп кўнгил айниши, қорин оғриғи, диарея ҳақида хабар берилган. Ножўя кўринишларни препарат билан сабабли боғлиқлигини ҳамма вақт ҳам аниқлаш имконияти бўлмаган.\nРухий бузилишлар: онгни чалкашиши, уйқусизлик.\nНеврологик бузилишлар: бош айланиши, бош оғриғи, парестезиялар.\nКардиал бузилишлари: юрак-томир бузилишлари.\nТомирли бузилишлар: қон оқиб келишлари, юзаки флебит.\nМеъда-ичак бузилишлари: қоринни дам бўлиши, қорин оғриғи, диарея, оғизни қуриши, диспепсия, эзофагит, метеоризм, меъда-ичак оғриғи, меъда-ичак бузилишлари, меъда-ичакдан қон кетиши, кўнгил айниши, қусиш.\nГепатобилиар тизимини бузилишлари: жигар санчиғи, жигар циррози.\nТери ва тери ости клетчаткаси томонидан ўзгаришлар: гипергидроз, қичишиш, тери реакциялари.\nТаянч-ҳаракат тизими ва бириктирувчи тўқима томонидан бузилишлар: артралгия, мушак тиришишлари.\nУмумий бузилишлар ва юбориш жойи: астения, этни увишиши, юбориш жойида реакция, гриппсимон симптомлар, ҳолсизлик, периферик шишлар, гипертермия.\nИммун тизими томонидан бузилишлар: ўта юқори сезувчанлик, анафилактоид реакциялар ёки анафилактик реакциялар (масалан, қон оқиб келишлари, диспноэ, бронхоспазм, орқада оғриқ, кўкрак қафасида дискомфорт, артериал босимнинг (гипотензия, гипертензия) ёки пульснинг тез-тезлигини (тахикардия, брадикардия) ўзгариши.\nРухий бузилишлар: хавотирлик.\nНафас тизими, кўкрак қафаси ва кўкс оралиғи аъзолари томонидан ўзгаришлар: ҳиқилдоқни шиши.\nТери ва тери ости клетчаткаси томонидан ўзгаришлар: юбориш жойида реакциялар (жуда кам тери некрози билан), ангионевротик шиш, тери аллергик реакциялари (масалан, тошма, қичишиш, эшакеми, эритема).\nКам суицидиал фикрлар/хулқ ҳақида хабарлар бўлган («Махсус кўрсатмалар» бўлимига қаранг).\nВ12 витамини ва фолат кислотасининг етишмовчилиги адеметиониннинг концентрациясини камайишига олиб келиши мумкинлиги туфайли, хавф гуруҳи пациентларда (анемия, жигар касалликлари, ҳомиладорлик ёки бошқа касалликлар ёки вегетарианлик каби овқатланиш тарзи туфайли витамин етишмовчилигини ривожланиши мумкинлиги) бу моддаларнинг плазмадаги даражаларини текшириш учун мунтазам қоннинг таҳлилини ўтказиш керак. Агарда етишмовчилик аниқланса, олдин ёки адеметионинни қўллаш вақтида В12 витамини ва/ёки фолат кислотаси билан даволаш тавсия қилинади. Кўрсатилган текширишларни ўтказишнинг имконияти бўлмаган ҳолда хавф гуруҳи пациентларида В12 витамини ва/ёки фолат кислотасини, бу дори воситаларининг тиббиётда қўллаш бўйича йўриқномаларига мувофиқ қўллаш тавсия қилинади («Фармакологик хусусиятлари» га қаранг).\nДепрессияни даволаш учун адеметиониннинг қўллашни самарадорлиги қисқа муддатли клиник синовларда (3-6 ҳафта) намойиш қилинган. Депрессияни даволаш учун 6 ҳафтадан кўпроқ давомийликдаги адеметионинни қўллашнинг самарадорлиги номаълум. Пациентларни, агарда адеметионин билан даволаш вақтида уларнинг касалликларини (депрессияни) симптомлари ўтмаса ёки ёмонлашса, шифокорни хабардор қилишлари кераклиги ҳақида уларни огоҳлантириш керак. Депрессияси бўлган пациентлар одатда суицид ёки бошқа жиддий ҳаракатларни содир қилиш бўйича юқори хавф гуруҳида бўладилар, шунинг учун даволашнинг самарадорлигини назорати мақсадида адеметионин билан даволаш вақтида синчков кузатув ва доимий психиатрик ёрдамга мухтож бўладилар.\nАдеметионин олган пациентларда хавотирлик туйғусини қисқа муддатли пайдо бўлиши ёки кучайиши ҳақида хабарлар бўлган. Кўпчилик ҳолларда даволашни тўхтатишнинг зарурати бўлмаган. Айрим ҳолларда доза камайтирилганидан ёки даволаш тўхтатилганидан кейин хавотирлик туйғуси йўқолган.\nАдеметионин гомоцистеиннинг иммунологик таҳлилига таъсир қилади, унинг натижалари адеметионин олаётган пациентларда қон плазмасида гомоцистеиннинг нотўғри юқори даражасини кўрсатиши мумкин. Шунинг учун бундай пациентларда қон плазмасида гомоцистеиннинг даражасини аниқлашнинг ноиммунологик усулларини қўллаш тавсия қилинади.\nГипераммониемиянинг прецирротик (цирроздан олдин) ёки цирротик босқичида адеметионин таблеткаларини қабул қилувчи пациентларда аммиакнинг даражасини назорат қилиш керак.\nЎз-ўзини ўлдириш/суицидиал фикрлар.\nДепрессия суицидиал фикрлар, суицидиал хулқ ва қасд қилганлар (ўз-ўзини ўлдириш ёки у билан боғлиқ бўлган воқеалар) пайдо бўлишининг юқори хавфи билан боғлиқ. Депрессияни даволашда хавф ремиссия юз бергунича сақланади. Аҳамиятли яхшиланиш даволашнинг биринчи ҳафтаси давомида ёки бошланғич даволаш курсидан кейин бир неча ҳафта давомида юз бермаслиги мумкин, шунинг учун депрессияли пациентларни ҳолатини яхшиланиши кузатилмагунича синчиклаб кузатиш керак.\nУшбу препарат қўлланадиган бошқа рухий касалликлар ҳам, суицидал хулқнинг юқори хавфи билан боғлиқ бўлиши мумкин. Бундан ташқари, бундай касалликлар оғир депрессив бузилиш билан боғлиқ бўлиши мумкин. Оғир депрессив бузилишлари бўлган пациентларни даволашда катта эҳтиёткорлик кўрсатиш ва бошқа рухий касалликлари бўлган пациентларни даволашда қўлланадига эҳтиёткорлик чораларини қўллаш керак.\nАдеметионинни юқори дозаларда ҳомиладорликнинг III уч ойлигида қўллаш ҳеч қандай ножўя реакциялар чақирмаган. Адеметионин ҳомиладорликнинг I ва II уч ойлигида фақат она учун фойда/ҳомила учун хавф шифокор томонидан синчиклаб баҳоланганидан кейин қўллаш керак. Эмизиш даврида адеметионинни фақат уни қўллашдан фойда, чақалоқ учун хавфдан юқори бўлгандагина қўлланади.\nИнъекция учун эритма тайёрлаш учун лиофилланган кукун. 5 шиша флаконлар лиофилланган кукун билан ва 5 ампулалар (5 мл) кукун учун эритувчи билан алюмин фольга билан ёпилган контур уяли ўрамда. Бир контур уяли ўрамдан картон қутида.\nЛиофилланган кукун флаконларда – 3 йил.\nАмпулалардаги эритувчи – 3 йил.\nИккиламчи ўрамида (картон қутида) препаратнинг ишлаб чиқариш санаси лиофилланган кукун бўйича кўрсатилади. Якуний препаратнинг яроқлилик муддати, яроқлилик муддати олдин ўтадиган компонентга (лиофилланган кукун ёки эритувчи) нисбатан белгиланади.


Мадридда донорлар йиғилдилар\nФарангис Саид 23 октябр пайшанба куни Испания пойтахти Мадридда Ироқни қайта тиклаш масаласига бағишланган икки кунлик халқаро конференция бошланди.\nКонференцияда нафақат БМТ Бош Котиби Кофи Аннан ва тадбирга мезбонлик қилаётган Испания Бош Вазири Хозе Мария Азнар, балки АҚШ Давлат Котиби Колин Пауэл ҳамда Британия Молия Вазири Жон Сноулар қатнашмоқдалар. Аммо кўпгина бошқа давлатлар Мадрид конференциясига бу даражадаги юқори мартабали расмийларни юбормасликка қарор қилди. Бу эса уларнинг ҳам конференция ва унда муҳокама қилинажак масалага, ҳамда йиғин ташаббусчиси бўлмиш АҚШнинг Ироқ сиёсатига муносабатидан дарак беради.\nВашингтон Саддам Ҳусайннинг ҳокимиятдан қайси йўл билан ағдарилгани устидаги можароларни ортда қолдириб, жаҳон ҳамжамияти эътиборини Ироқ келажаги, аниқроғи унинг қайта тикланишига қаратмоқчи. Аммо, кузатувчилар фикрича, Оқ Уйнинг Ироқ урушига қарши чиққан давлатлар, хусусан Франция, Германия ва Россия Ироқ учун ажратилиши мумкин бўлган маблағ ҳажмини айнан Вашингтон сиёсати белгилаб беришини намойиш қилмоқчилар.\nКонференция бошланишидан олдин БМТ Бош Котиби унинг натижалари муваффақиятли бўлишига умид билдирди:\n- Ўйлашимча, Ироқни қайта тиклаш ишларини бошлаш учун зарур бўлган маблағни тез ва аниқ равишда йиға оламиз. Энг муҳими - уринишларимизнинг қўллаб-қувватланишидир.\nШу билан бирга Кофи Аннан Мадрид конференцияси якунида йиғиладиган маблағ тегишли равишда тақсимланишини билдирди.\nКофи Аннан ва Мадридга борган Жаҳон Банки Президенти Жеймс Волфенсон донорларни Ироққа ёрдам ажратишга кўндиришга уринмоқдалар.\nҲисоб-китобларга кўра, Ироқни қайта тиклаш ишлари 55 миллиард АҚШ долларига тенг маблағ талаб қилади. Қўшма Штатлар 20 миллиард ажратишни ваъда қилди. Бу маблағнинг тақсимланиши АҚШ томонидан тайинланган Бошқарув Кенгаши орқали амалга оширилиши кўзда тутилган. АҚШ шерикларининг ҳам ҳам айни йўлни танлашлари башорат қилинмоқда.\nАммо кўпгина бошқа донорлар маблағ БМТ ва Жаҳон Банки томонидан назорат қилиниши керак, деб ҳисобламоқдалар. Чунки, улар фикрича, фақат шу йўл билан маблағ ажратилиши ва тақсимланиши жараёнининг шаффофлигини таъминлаш мумкин.\nМадрид конференцияси давомида БМТ Хавфсизлик Кенгаши қошида тузилиши кутилаётган Ишонч жамғармасига оид тафсилотлар маълум қилинади.\nЕвропа Комиссиясининг Ташқи Алоқалар бўйича Комиссариати Матбуот Котиби Диего Охеда тузилажак жамғарма ҳақида шундай дейди:\n- Биз жон-жон деб Мадрид конференциясида иштирок этамиз, чунки Ироқни қайта тиклаш ишлари муваффақиятли бўлишида ҳиссамиз катта, деб ҳисоблаймиз. Ироқдаги вазият ниҳоятда нобарқарор, эҳтиёжларга энди-энди баҳо берилмоқда. Шу боис биз донорларнинг мана шу жамғарма орқали маблағ ажратишлари ва жамғарманинг БМТ Тараққиёт Дастури ҳамда Жаҳон Банки томонидан бошқарилиши тўғри бўлади, деб ҳисоблаймиз.\nШу кунгача Ироқни қайта тиклаш ишлари учун (АҚШ ҳиссасидан ташқари) бор-йўғи 3 миллиард доллар ажратиш ваъда қилинди. Ваъдалар Япония, Британия ва Испания томонидан билдирилди. Европа Иттифоқи ҳам 2004 йилда 235 миллион доллар ажратишга тайёрлигини маълум қилди. Потенциал донорлар сирасига Жаҳон Банки ҳам қўшилди: чоршанба куни Банк раҳбарияти Ироққа 5 миллиард ажратишини эълон қилди.\nАйни вақтда Германия, Франция ва Россия Ироққа молиявий ёрдам кўрсатмасликка қарор қилдилар.\nРоссия Ташқи Ишлар Вазири муовини Юрий Федотов Москванинг ушбу қарорига тушунтириш берар экан, Ироқнинг жуда бой мамлакат эканини қайд этди.\n“Ироқ камбағал мамлакат эмас. У нефтга бой, қишлоқ хўжалиги ва саноати ривожланган мамлакатдир. Бундан ташқари унга кўрсатиладиган кўмак бевосита беғараз ёрдам шаклида бўлиши шарт эмас. Бунинг йўллари кўп”, - деди Москва расмийси.\nБундай йўллардан бири – Ироқ ташқи қарзларидан воз кечишдир. Вашингтон Европа Иттифоқи ва айрим араб давлатларини айнан шу йўлни танлашга кўндиришга ҳаракат қилмоқда.


11 Мая 2020 664\nКатта дадам Тожимат Асрақуловни хотирлаб.\nКатта дадамиз, яъни онамизнинг падари бузрукворлари, Иккинчи жаҳон уруши қатнашчиси Тожимат Асрақулов ҳақида узоқ йиллардан бери бирор мақола ёки эссе ёзишга журъат қилолмай келаётган эдим. Чунки менда улар ҳақларида ҳеч қандай далилий ҳужжатлар йўқ эди. Уларнинг бир нечта фото суратлари бор эди, холос. Телевидение ва ижтимоий тармоқлардаги ғалабага бағишланган турли танловлар ва онажонимнинг саъй-ҳаракатлари мени шу улуғ ишга ундади. Мен бир оддий инсон эмас, балки Асрақуловлар оиласининг энг донгдор шахсларидан бири, обрўъ-эътиборли ва халқнинг, миллатнинг энг забардаст жангчи ўғлони ҳақида мақола ёзишим керак эди. Шунинг учун катта дадам Асрақулов Тожимат ота ҳақида мақола ёзиш учун менда анча вақтгача ҳадик бўлди...\nКатта дадам Тожимат Асрақуловнинг ўз қўллари билан ёзган икки хилдаги (ўзбекча ва русча) таржимаи ҳолларига, шу вақтгача сақланиб келган шахсий ҳужжатларидаги материалларга, онам Саломатхон Исмоилова ва холаларим Зарифахон ҳамда Марияхон Асрақуловаларнинг хотиралари ҳамда берган маълумотларига таянган ҳолда катта дадамиз ҳақларида қуйидагиларни ёзишга жазм қилдим.\nАсрақулов Тожимат 1923 йил 2 январда Фарғона вилояти, (аввалги Киров) Бешариқ тумани Рапқон қишлоғида чорвадор-деҳқон оиласида таваллуд топган. Оталари Асрақул Мамадалиев ва оналари Руқия Мамадалиевалар 1917 йилги инқилобга қадар деҳқончилик билан шуғулланишган, кейинчалик колхозлаштириш бошлангандан сўнг «Коммунизм йўли» колхози (кейинчалик, «Москва» ва «Рапқон» жамоа ҳўжалигига ўзгартирилган)да ишлаганлар.\nКатта дадамнинг урушгача давр оралиғида кўрган-кечирганлари ҳақида ҳеч қандай ёзма маълумот йўқ, афсус. Чунки 2-Жаҳон урушигача қулоқлаштириш (1929-1933 йилларда) даврида уйида 3-4 та чорваси бор ва маълум бир қўшимча ерлари бор одамлар бой саналиб, собиқ иттифоқнинг турли ҳудудларига қулоқ қилина бошланган эди.Ўшанда ёлғиз фарзанди, яъни Тожимат Асрақулов ва аёллари билан Асрақул бобо ва у кишининг акалари Баҳромқул бобо (Тожимат Асрақуловнинг амакилари; онамизнинг айтишларича, Баҳромқул отани улар Баҳромқулкатта деб чақиришган экан, Баҳромқул каттанинг фарзандлари бўлмаганлиги сабаб, катта дадамиз Тожимат Асрақуловга падари бузрукворлари Асрақул отамиз амакиларини дада, аёлларини эса она деб чақиртиришган эканлар)лар ҳамма мол-мулкларидан айрилиб, Тошкент вилояти (аввал Тошкент вилоятига қараган)Мирзачўл туманидаги «Золотой» посёлкасига кўчирилган эканлар.\nЎсмирлик ва йигитлик даврларини ўша «Золотой» посёлкасида ўтказган Тожимат Асрақулов Мирзачўл туманидаги айрим фанларга ихтисослаштирилган мактабда таълим олган. 1937 йил Мирзачўл туманидаги Куйбишев номли мактабнинг 7-синфини тамомлаб, Тошкент шаҳридаги педагогика билим юртида 1940 йилга қадар таҳсил олганлар. Ушбу билим юртини фақат аъло баҳоларга тамомлаган.Тожимат Асрақулов 1941 йил Тошкент вилояти халқ таълим боқармаси қошида очилган предмет ўқитувчилари тайёрлаш курсида таҳсил олиб, 18 ёшларида тумандаги 7 йиллик Фрунзе номли 13-мактабда ўқитувчилик фаолиятини (1941 йилдан 1942 йил7 июлга қадар) бошлаб юборганлар.\nШу ўринда бир нарсани айтиб ўтишни жоиз деб билдим. 1941 йил 22 июнда фашистлар Германиясининг собиқ иттифоққа бошлаган хоинона ҳужуми ёш йигит Тожимат Асрақуловнинг ҳам жангга кириб, фашистларни янчишга бўлган иштиёқини уйғотди. Яқинларимизнинг айтишларича, катта дадамиз урушга бориш мақсадида бир неча бор ариза билан Ҳарбий комиссариятга мурожаат қилган эканлар. Оиланинг ёлғиз фарзанди сабабми ёки ёшлари бироз кичиклик қилганми, қайсидир сабаб аризалари қабул қилинмаган экан...\nТожимат Асрақулов, яъни катта дадамиз, айнан1942 йил7 июлда собиқ иттифоқ Армиясига чақирилган. 1942 йил 7 июлдан 10 августга қадар Москва қизилармия гвардияси дивизиясининг 46-ўқчи заҳирадаги полкида ҳарбий амалиётда бўлганлар. 1942 йил 10 августдан 29 ноябрга қадар Воронеж фронтида, ундан кейин Калинин фронтида, яъни Россиянинг Псков вилояти Великие Луки шаҳридаги жангда иштирок этган. 1941 йил 29 ноябрда қўлларидан яраланиб, Кемерово шаҳридаги 2729-сонли эвако ҳарбий госпиталга ётқизилганлар, у ерда 1943 йил 1 январга қадар даволанганлар. Айнаншу 2729-сонли ва 1507-сонли ҳарбий госпиталлар шаҳардаги 1932 йилда очилган 7 йиллик8-мактаб биносига кўчирилганлиги интертет манбаларида маълум бўлди.\nКатта дадамиз ярадор бўлиб, даволанганларидан кейин рус тилини мукаммал билганликлари сабаб, 1943 йил 1 январдан шу йилнинг 22 сентябрига қадар Калининдаги 1-Болтиқбўйи фронтининг кичик лейтенантлар тайёрлаш курсида таҳсил олганлар. 1943 йил 22 сентябрда 1- Болтиқбўйи фронтининг 958-сонли буйруғи билан уларга Кичик лейтенант унвони берилган.\n1943 йил 22 сентябрдан 18 октябрга қадар 1-Болтиқбўйи фронти дивизияси 90-ўқчи полкидаги 508-пулеметчилар взводига командирлик қилганлар. 1943 йилнинг 13 октябридан 1944 йилнинг 20 октябригача 1-Болтиқбўйи фронти дивизияси 9-ўқчи полкидаги 18-пулеметчилар взводига командирлик қилганлар.\n1944 йил 20 октябрида катта дадамиз Латвиянинг Либава шаҳридаги қақшатқич жангда мина портлаши оқибатида бошларидан оғир ярадор бўлиб, 1944 йилнинг 20 майига қадар Чкалов шаҳридаги 1658-сонли эвако-госпиталда даволанадилар.\nМанашу вақтда айтишларича, катта дадамдан қора хат ҳам келган экан. Катта момомиз Руқия буви ва катта отамиз Асрақул бобо ҳамда яқинлар бу мусибатни қандай кўтара олганликларини тасаввур қилиш қийин. Чунки катта дадамиз қонга беланган ҳолда 3 кун мобайнида бехуш ўликлар орасида қолиб кетган эканлар. Ҳаётдан насибалари бор эканми, ёлғиз фарзанд бўлганликларими ёки оталари ва оналарининг дуолари сабабми, бехуш ётган катта дадам бир ҳамшира қизнинг хушёрлиги сабаб, операцияга олинган эканлар. Яъни ўша хамшира қиз катта дадамизнинг халоскори бўлган эди. Кейинчалик катта дадамиз фарзандларига бўлган воқеаларни эслаш асносида, ўша қизнинг исми Мария эканлигини ва бир холамизга айнан ўша хамширанинг исмини қўйганликларини айтиб берган эканлар...\nОнамизнинг айтишларича, катта дадамиздан келган қора хат Руқия бувимизга ўз таъсирини кўрсатиб бўлган эди. Гарчи ёлғиз фарзандларининг тирикликлари ҳақидаги хушхабар келган бўлса-да, ўғилларини бағирларига олган бўлсалар-да, ўша машъум қора хат келган кун уларга катта руҳий зарба сабаб Руқия бувимиз кўп ўтмай, жуда ёш қазо қилган эканлар.\nЎшанда 21 ёшли катта дадамиз жуда оғир жароҳатдан омон қолган эдилар. Онамларнинг айтишларича, узоқ вақтдан кейин хушларига келган катта дадамиз, яшаб кета олишларига унча кўзи етмаган экан. Ўзларини даволаган врачдан яна қанча яшашлари мумкинлигини сўраганларида, «Ўғлим, ҳеч ҳам қайғурма, сен яна 10 йил яшашинг мумкин», деган экан, гўё кўнгилларини кўтаргандек. Бу гапларни эшитган катта дадамиз қаттиқ тушкунликка тушиб қолган эканлар. Минг шукрки, ўша врач қаттиқ адашган эди, 10 йилдан кейин соғломликларини билиб, ҳаётга яна ўзгача муҳаббат қўйиб, ота-она хизматига ва фарзандлар тарбиясига ҳамда ўз педагоглик фаолиятларини сидқидилдан давом эттиришга бел боғлаган эканлар.\nКатта дадамиз оғир ярадорликдан кейинги муолажа сабаб ҳарбий госпиталда узоқ вақт даволанган эдилар.\nУшбу эвакогоспитал комиссиясининг қарорига кўра, катта дадамизга6 ойлик таътил берилади. Шу вақт оралиғида ўрта офицерлик курсини ҳам тамомлаганликларини ёзганлар. Либавадаги жангда кўрсатган жасоратлари учун «Қизил юлдуз» ордени ва бир қанча Иккинчи жаҳон уруши орден ва медаллари билан тақдирланган.\nКатта дадамиз 1945 йил 7 июнда она Ватанга қайтдилар ва ўша вақтда туман комиссияси уларга 2-гуруҳ ногиронлигини берган.\nУрушга соғлом, закий бўлиб кетган бир ўғлон ҳам урушдан соппа-соғ қайтмади. Ота-оналари зўрға топган ўғилларини бемор ҳолда қабул қилдилар. Уруш мана шундай жароҳатлар ва катта йўқотишлар билан ўз якунига етган эди.\nКатта дадамиз Тожимат Асрақулов урушдан кейин туманимиздаги мактабларда ўқитувчилик қилганлар, 60 йилларда Фарғона давлат педагогика институти (ҳозирги ФарДУ) нинг тарих факультетини ҳам сиртдан тамомлаган эдилар. Кейинчалик улар ташкилотчи ва директорлик лавозимларида ҳам узоқ вақт ишладилар.\nМамлакатимизнинг йирик филолог олимларидан бири, асли рапқонлик, филология фанлари доктори, профессор Умарали Норматов катта дадамнинг жуда кенг қамровли билимга эга педагог бўлганликларини бир мақолаларида баён қилиб кетганлигини жуда яхши эслайман. Чунки катта дадамиз Умарали Норматов ўқийдиган синфга ўша пайтлари дарс берган эдилар. Бу мақола 2007 йилдаги «Маърифат» газетасиннинг қайсидир сонида чоп этилган эди. Ўша катта мақола бутун бўй басти билан катта дадамнинг инсонийлик фазилатлари ва педагоглик маҳоратларига бағишланган эди, ҳамда Умарали Норматов уларнинг жаҳон адабиётини ҳам жуда мукаммал билганликларини эътироф ҳам этгандилар. Домланинг айтишларича, катта дадамиз Шекспирнинг асарларини шу қадар ёддан билар эканларки, ҳатто ролга кириб ижро қилиб берганликларини ҳам катта ҳаяжон билан хотирлаган эдилар.\nТожимат Асрақулов ўзларининг ўткир билимлари ва юқори педагоглик маҳоратига эга бўлганликлари сабаб 1968 йил «Халқ маорифи аълочиси» унвонига сазовор ибўлганлар.\nТожимат Асрақулов, педагоглик фаолиятлари билан бирга Рапқон қишлоқ совети кенгашига депутат ва туман халқ судининг маслаҳатчилик кенгашига ҳам маслаҳатчи сифатида қабул қилинган.\nЎша атиги 10 йил яшашларини айтган врачнинг сўзи нотўғри бўлиб чиқди. Катта дадамиз урушдан келиб, ажойиб бувижонимиз раҳматлик Норинисо бувимизга уйландилар ва бирин-кетин қиз фарзандлар кўришди. Катта отамиз Асрақул бобо ва катта момо Руқия бувимиз биттаю битта ўғилларидан кетма-кет туғилаётган шириндан-шакар фарзандларни кўриб қувондилар, ҳатто Асрақул бобо набира қизларига атаб, катта от сўйиб тўйлар ҳам қилиб бердилар. Ўша тўйда Қўқоннинг «Ҳамза» театри актёрлари хизматда бўлган эканлар. Урушдан омон келган катта дадамиз ҳаммаси бўлиб 13 та фарзанд кўрдилар: 9 қиз ва 4 ўғил. Афсуски, 3 нафар қизлари (бирлари чақалоқликларида, иккинчилари 13-14 ёшларида ва охиргилари 30 ёшларида бевақт вафот этганлар) катта дадам ва бувимлар ҳаётликларида бевақт оламдан ўтгандилар...\nБошдан олинган оғир жароҳат ва таналаридаги бир неча ўқ ва осколкалардан қолган чандиқлар туфайли бир умр оғриқ ва азоблар билан яшаган катта дадамиз, 3 нафар фарзанд доғини ҳам ёш оналарининг ва кекса оталарининг вафотларини ҳам кўтара олдилар...\nШукрки, қолган фарзандлар эл хизматида бўлиб, уларнинг ёнларига киришди, уларнинг чўккан кўнгилларига малҳам бўлишди.\nКатта дадамиз Тожимат Асрақулов узоқ йиллар давомида қишлоқдаги Пушкин номли 29-мактабда нафақага чиққунларига қадар директор лавозимида ишлаб, ёш авлодга таълим-тарбия бердилар.\nЭл хизмати ва ардоғида бўлган ва кўплаб шогирдлар етиштирган катта дадамиз Тожимат Асрақулов 1990 йил 2 март куни бу фоний дунёни 67 ёшларида тарк этдилар...\n...Мен ва яқинларим бирор жойда ҳам катта дадамизнинг кино тасвирларда қолган нигоҳлари ва сўзлари қолмаган деб афсусланиб юрганимизда, не бахтки, 1982 йил Япониянинг NHK компанияси томонидан суратга олинган катта ҳажли ҳужжатли фильм сериал «The Silk Road» (Ипак йўли) телевидениеда кўрсатилганлиги ҳақида хабар келиб қолди, яъни унинг «Довоннинг самовий отлари» номли қисмида бизнинг катта оила кўрсатилган эди. Эсимда, мен ҳам бор эдим, ўша фильмда, атиги 4 ёшли бола эдим. Съёмка жараёнларини элас-элас эслардим...\nБу воқеа 2012 йилда бўлган эди. Катта ҳаяжон билан, буни айнан қайси каналдан берилганлигини билишга қизиқдим. Лекин ўша йилларда шарқшунослик институтида фаолият кўрсатиб юрганимда бир Японияда таҳсил олиб қайтган талабамдан айнан шундай фильм ҳақида сўрадим, у эса Тошкентдаги Япон марказида айни шу каби фильмлар борлигини айтиб қолди ва маълум кунлар ўтиб, бизнинг катта оила тушган кассетани келтириб берди... Бу фильм бизнинг катта оилага сюрприз бўлди. Онам, холаларим, тоғаларим ва биз набиралар катта ҳаяжон ва кўз ёшлари билан бот-бот томоша қилдик. Ҳаммалари мени дуога кўмиб юбордилар. Чунки у фильмда катта дадамиз Тожимат Асрақуловнинг ва ёш йўқотган бир холамизнинг сиймолари бор эди... Бу каби йирик лойиҳадаги фильмга ҳамманинг оиласини ҳам олишавермас эдилар. Ўша вақт собиқ иттифоқнинг энг «гуллаб яшнаган даври» эди. Узоқ суриштирув ва текширувлар, қолаверса, катта дадамизнинг обрў-эътиборлари ва ҳурматлари сабаб бизнинг оила танланган эди...\nМана шунча обрў-эътибор билан халққа танилган ва улкан ютуқларга эришган катта дадамиз, Тожимат Асрақуловдан бугун биз фарзанд ва набиралари бир умр фаҳрланиб яшаймиз ва доимо руҳингиз шод бўлсин, жойларингиз жаннатдан бўлсин, Отажон деймиз!\n11 Июн 2020 2476\n12 Июн 2020 2341\n12 Июн 2020 1884\n14 Июн 2020 1488\n15 Июн 2020 1468\n23 Июн 2020 1373\n27 Июн 2020 1371\n18 Июн 2020 1370\n12 Июн 2020 1295\n10 Июн 2020 1201\n24 Июн 2020 1192\n13 Июн 2020 1131\n9 Июн 2020 885\n10 Июн 2020 749


Журналистик суриштирув: Фориш тумани ҳокими сув қувурларини ҳақиқатда ўғирлаганмиди? » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Журналистик суриштирув: Фориш тумани ҳокими сув қувурларини ҳақиқатда ўғирлаганмиди?\nЖурналистик суриштирув: Фориш тумани ҳокими сув қувурларини ҳақиқатда ўғирлаганмиди?\n02 сентябрь 2019 йил\nИшон, барибир текшириб кўр\n25 август куни You Tube видеохостингида эълон қилинган видеоролик бизни Фориш туманига чорлади. Бу туман ҳокимининг яроқсиз сув қувурларини қандай талон-тарож қилмоқчи бўлгани ҳақидаги лавҳа бўлиб, аудиторияда кўплаб саволлар, ижро ҳокимиятига нисбатан норозилик ва салбий муносабат уйғотиб улгурди. Видеороликда туман ҳокимининг “Куйбулоқ” магистрал сув тармоғидаги яроқсиз қувурларни туман ҳудудидан олиб чиқиб кетишга уриниш ҳолати, бу ҳаракатни қонунийлаштириб, фармойиш чиқартиргани ҳақида гап кетади. Якунида давлат мулкини ўзлаштирмоқчи бўлган ҳокимга жазо сўралади.\nҲали у, ҳали бу амалдорнинг интернетда муҳокама бўлиши янгилик бўлмай қолган бўлса-да, вилоятимизда илк бора кузатилган воқеликка аниқлик киритиш мақсадида журналистик суриштирув ўтказдик. Хўш, аслида нима бўлган эди?\n- Туман ҳокимининг 2019 йил 2 августдаги Э.Камолов, “Боғдон”, “Қўлба” МФЙ ва “Куйбулоқ” магистрал ичимлик суви тармоғидаги сув қувурларининг талон-тарожга йўл қўймаслик ва улардан самарали фойдаланиш мақсадидаги фармойиши ўз-ўзидан қабул қилинган эмас, - дейди Фориш туман ҳокимининг қурилиш масалалари бўйича ўринбосари Фаррух Амиров. – Даставвал Кўҳна бозор қишлоғининг бир гуруҳ фуқаролари туман ҳокимига фойдаланилмаётган темир қувурларни кавлаб олиб, сотиб, маблағидан “Илғор ҳудуд” дастури ижросида фойдаланишни сўраб ташаббуснома ёзишган. Унга 10 нафар фуқаро имзо чеккан.\n4 июль куни туман ҳокимининг “Узунқудуқ-Янгиқишлоқ” магистрал ичимлик суви тармоғининг реконструкция қилиниши муносабати билан мавжуд эски тармоқларни хатловдан ўтказиб, йиғиштириб олишга рухсат этиш тўғрисида фармойиши қабул қилинди. Унга биноан “Grand real profi” МЧЖ томонидан мазкур сув қувурларининг бугунги кундаги бозор қийматини аниқлашга оид ўрганиши ўтказилиб, ҳисобот тузилди. 19 июль куни ҳисобот эксперт кўригидан ўтказилиб, ҳаққоний эканлиги ҳақида хулоса берилди.\nБарча ўрганишлар натижасида туман бўйича 530 диаметрли 350 метр ва 159 ва 219 диаметрли 5100 метр яроқсиз сув қувури мавжудлиги аниқланди. Жиззах “Сувоқова” ДУК туман филиалининг хатлов натижасида аниқланган яроқсиз сув қувурларини “Маҳалла” хайрия жамоат фонди орқали иккиламчи қора металл сифатида топшириб, маблағни “Илғор ҳудуд” дастури доирасида мақсадли фойдаланиш тўғрисидаги таклифига биноан 194-сонли фармойиши қабул қилиниб, ижрога киритилди.\nТуман ҳокимлигининг юристи Муродулла Исоқов ҳам туман ҳокимининг 2019 йил 2 августдаги фармойиши қонуний асосда қабул қилинганини тасдиқлади.\n- Жиззах “Сувоқова” ДУК туман филиали томонидан 1200 метр ер кавланди. Аммо иш бошланганнинг биринчи кунлариданоқ филиалнинг бу ишга техникаси ҳам, маблағи ҳам етишмаслиги маълум бўлди, - дейди филиал раҳбари Хуршид Жўрақулов. – Эксковатор кавланган ҳар метр учун 5000 сўм, чилангар эса ҳар бир кесик учун 10000 сўмдан хизмат ҳақи олади. “Иккиламчиқораметалл” МЧЖда бир тонна металл баҳоси 1 миллион сўм. Агар шу кўйи ишлайдиган бўлсак, сув қувурларини кавлаб олиш ва сотиш ҳаттоки қилинган харажатни ҳам қопламаслиги аён бўлиб қолди. Бунинг устига ўз техникамиз ҳам йўқ. Шу сабабли сув қувурларини кавлаб олиш ишлари туманда Қизилқум сув линиясида фаолият олиб бораётган “Равон қувур” МЧЖга топширилди.\n“Равон қувур” МЧЖ филиал билан келишувга асосан сув қувурларини кавлаб олишга киришади. Ҳамда қувурларининг ҳар бир тоннаси учун 2 937 000 сўмдан ҳақ тўлашга келишилади. МЧЖ ва “Маҳалла” хайрия жамоат фонди туман бўлими ўртасида тузилган шартномага биноан дастлабки қазиб олинган қувурлар учун 45 миллион сўм маблағ фонд ҳисобига келиб тушади. (Барча ҳужжатлар таҳририятда мавжуд). Шу пайтга қадар МЧЖ томонидан 3 километр сув қувурлари қазилиб, 1500 метр труба кесиб олинган.\nШу қувурлар ер остида чириб кетса бўлмасмиди, - дейди жиғибийрон бўлганча “Равон қувур” МЧЖ раҳбари Ўктам Саъдуллаев. - Яроқсиз сув қувурларига ишлаб чиқаришда фойдаланиш мақсадида харидор бўлгандим. Қазиб олинган сув қувурларининг 510 метри юк машинасига ортилиб, туман ҳудудидан олиб чиқиб кетилаётганида департаментнинг Фориш туман бўлими томонидан тўхтатилган ва ноқонуний равишда олиб чиқиб кетилаяпти дея автомобилларни сақлаш жойида бир неча кундан бери асоссиз ушлаб турилибди. Очиқчасига тадбиркорлик ҳуқуқларим паймол бўлаяпти. Қувурлар юк хати асосида олиб кетилаётган бўлган. Аммо You Tubeда тарқалган видеороликда юк машинасида ноқонуний равишда металл олиб чиқиб кетилаётгани ва бунда туман ҳокимининг қўли борлиги очиқ-ойдин айтилган. Менимча, бу кимларнингдир ғаразли ниятдаги иши. Аммо ўртада мен жабр кўраяпман. Ҳимоя қилинишимни сўраб, Халқ қабулхонаси, тадбиркорларни ҳимоя қилиш қабулхонаси ва ҳуқуқни муҳофаза қилиш идораларига мурожаат қилганман.\nМана, воқеалар ривожи билан ҳам танишдик. Видеоролик ишчанлик обрўига путур етказиш, туҳмат сифатида туман ҳокимлиги томонидан ҳуқуқни муҳофаза қилиш идораларига мурожаат қилиниб, суриштирув-тергов ишлари олиб борилаяпти. Роликдаги айбловларнинг қанчалик рост-ёлғонлиги, ҳақиқий айбдор ким эканлигини аниқлашни ҳуқуқни ҳимоя қилиш идоралари ходимларига қўйиб берайлик-да, масаланинг бошқа томонига эътибор қаратайлик.\nЖамоатчилик назорати борми?\n- Агар депутатлар ҳақиқатдан ҳам ишлаганида эди, туманимиз номи интернетда бу қадар “машҳур” бўлиб кетмасди, - дейди ЎзХДП туман кенгаши раиси Норинисо Ирисова. – Аслида “Қуйбулоқ-Боғдон” магистрал ичимлик суви тармоғи қувурлари 1994 йилда ҳашар йўли билан ўрнатилган. Унга қадар қувурлар Ёнғоқлисой қишлоғига 1974 йилда ўрнатилган. Демак қувурлар 20 йил Ёнғоқлисойда, 25 йил Кўҳнабозор қишлоғи ҳудудида кўмилиб ётган. Аммо сув қувуридан охирги йилларда умуман сув ўтмаган. Натижада қувурлар номаълум кишилар томонидан талон-тарож қилина бошланган. Президентимизнинг шу йилнинг 30-31 январь кунлари вилоятимизга ташрифи чоғида билдирилган таклифга биноан тумандаги ичимлик суви тармоқлари янгиланадиган бўлди. Табиий савол туғилади: “Равон қувур” МЧЖ ҳар бир тонна учун қарийб 3 миллион сўм пул тўлашга тайёр турганида бу имкониятдан нега фойдаланмаслик керак? Металлом сифатида бир миллион сўм ҳақ олган қаердаю, тадбиркорнинг таклифи қаерда? Туман кенгашининг сессиясида мазкур сув қувурларини МЧЖ га сотишдан тушган маблағ туман марказидаги кўп қаватли уйлар олдига водопровод нуқталари ташкил этишга сарфланиши айтилган эди.\nБир раҳбарни тарбиялаш, уни камолга етказиш йилларни, қанча меҳнатни талаб этишини биламиз. Уни бадном қилиш учун эса интернет асрида бир лаҳза кифоя қилмоқда. Ҳар бир раҳбар бунга тайёр бўлмоғи лозим. Энди раҳбарлар очиқ ва шаффоф ишлаши кераклигига шу видеоролик исботдек. Шу боис то ҳуқуқ-тартибот идоралари масалага ойдинлик киритмагунича, одамлардан ҳис-ҳаяжонга берилмасликни, шошма-шошарлик билан хулоса чиқармасликни сўрайман.\n- Ёлғон ва сохта хабарлар бир ном билан “фейк” (инглизчада “сохта”) хабарлар дея аталади, -дейди Журналистларни қайта тайёрлаш маркази тренери, филология фанлари номзоди, медиаэксперт Наргис Қосимова. – Фейк хабарлар асосан интернет кенгликларида жуда тез тарақалади. Чунки одамлар салбий мазмундаги ахборотга ишонишга мойилдирлар. Натижада энг кўп ўқилган, кўрилган фейклар секин-аста гўёки ҳаққоний ахборотга айланиб боради. Ахборот манбаини, рост-ёлғонлигини аниқлаш учун факт-чекинг ўтказилса кифоя. Аммо бу интернетга шунчаки вақт ўтказиш учун кирган одамларни унчалик қизиқтирмайди.\nНатижада тақдим этилган ҳар қандай ёлғон ахборот рост бўлиб туюлади. Айниқса, унга муносабат билдириб ёзилган “коммент”лар ёлғон хабарни қўллаб-қувватлаши, натижада ишончнинг янада мустаҳкамланишига сабаб бўлади. Фейк аккаунтлар ёзган “коммент”ларни қандай аниқлаш мумкин? Бунинг учун аккаунт очилган санани кўринг. Кўпинча улар яқинда очилган, профилида шахсий эмас, табиат, автомобиль каби умумий қизиқишдаги суратлар жойланган бўлади. Ўта ҳақоратомуз комментлар ҳам айнан улар орқали билдирилади. Воқеалар ривожи пасайгач, бундай аккаунтлар ҳам ўз-ўзидан йўқолади.\nМедиаэкспертнинг фикрларидан кўриниб турибдики, бизни журналистик суриштирув ўтказишга чорлаган видеоролик жиддий экспертизани талаб этади. Туман ҳокимининг сурати ёнига кишан ва қамоқхона панжараси тасвирини жойлаштириш, уни очиқчасига ўта оғир жиноятчиликда айблаш қанчалик тўғри? Бу ўз-ўзидан танишувчида салбий эмоция ва муносабатни пайдо қилади. Фейсбук орқали муносабат билдирган айрим аккаунтларда ҳам фейк маълумотларни тахмин қилдик. Рус кишисининг жазавага тушиб туман ҳокимини ёмонлаши, ҳақоратлаши, йўқ қилиб юборишга даъвати ғалати эмасми? Хуллас, мазкур видеоролик интернет асрининг тажовузларидан огоҳ қилгандек, ҳушёрликка даъватдек таассурот қолдирди.\nЮқорида айтганимдек, ҳақиқий айбдорни тегишли идоралар аниқлайди. Бизнинг вазифамиз эса интернетда кўрган нарсангизга дарҳол ишонманг, “Ишон, барибир текшириб кўр” деган машҳур иборани ёдингизга солишдир.\nМуқаддас САПАРОВА, Гулчеҳра Урдушева\nЖиззах вилоят ҳокимининг бешта қарори имзоланди


Бозордаги савдо ёки яна ўша валютафурушлар машмашаси\n11:22 / 23.05.2017 32021\nШоҳрух Ургутдаги “Самон бозор”ида ноқонуний валюта сотиш билан анчадан бери шуғулланар эди. Лекин “кўза кунда эмас кунида синишини” унутган чоғи, ўзини бу қинғирликдан тийиб туролмади, деб ёзади “Ҳуқуқ” газетаси.\nЎша куни унинг ёнига келган “харидор” Баҳодир Исмоилов:\n- Менга етти минг доллар керак? – деб қолди.\n- 6 минг 190 сўмдан бўладими?\nХаридор рози бўлди. Шоҳруҳ бироз ўйланиб туриб, таклифини айтди:\n- Узр, ҳозир етарли пул йўқ эди. Агар истасангиз, шерикларимни чақираман.\n- Фарқи йўқ, ишни ҳал қилсангиз бўлди, - деди Баҳодир.\nШоҳруҳ Акмалжон ва Ферузни “ёрдамга” чақирди. Улар керакли миқдордаги пул билан етиб келишди.\nВалютафурушлар 7 минг АҚШ долларини 43 млн. 330 минг сўмга ҳисоблаб сотаётганларида ҳуқуқни муҳофаза қилувчи органлар ходимлари томонидан воқеа жойида қўлга олинди. Шоҳруҳнинг жиноий шерикларидан жами 43 млн. 511 минг сўм, 10 минг 450 АҚШ доллари, 2 минг 500 Россия рубли ашёвий далил сифатида ҳужжатлаштириб олинди.\nСуд Шоҳрух Маъдиев, Феруз Латипов ва Акмалжон Турсуновларнинг ҳар бирини энг кам иш ҳақининг 80 баравари миқдорида жарима жазосига тортди. Шунингдек, улардан олиб қўйилган пуллар давлат фойдасига мусодара қилинди.\nУргутда институт филиали ташкил этилиши мумкин\nУргутдаги ҳангома. Ўқитувчилар энди «бир ойлик армия»га чақирилганларнинг шартнома пулини йиғиб бериши керакми?\nУргутнинг «Чорчинор»ида ростдан ҳам асрий чинорлар кесилганми? — Kun.uz суриштируви


«Dong-A Electric» компанияси Ўзбекистонда ишлаб чиқаришни йўлга қўймоқчи\n2 Июл 2020 300\nЖанубий Корея компанияси Ўзбекистонда электротехника маҳсулотларини ишлаб чиқариш имкониятини ўрганмоқда.\n«Ўзэлтехсаноат» уюшмасида Жанубий Кореянинг «Dong-A Electric» компанияси билан онлайн шаклда музокаралар ўтказилди, деб хабар беради «Дунё» АА.\nМузокараларда томонлар Ўзбекистонда электротехника маҳсулотлари ишлаб чиқариш лойиҳаларини амалга ошириш борасида олиб борилаётган ишлар ҳолати, мавжуд муаммолар ва уларни бартараф этиш чоралари юзасидан фикр алмашди.\nЖанубий Кореянинг «Dong-A Electric» компанияси катта ижрочи директори Ким Те Унинг таъкидлашича, лойиҳа доирасида компания томонидан тегишли маркетинг изланишлар олиб борилган. Айни пайтда ишлаб чиқарилиши режалаштирилаётган электротехника маҳсулотларини нафақат ички бозор балки ташқи бозорларга экспорт қилиш имкониятлари ўрганилмоқда.\nМаълумот учун, «Dong-A Electric» компанияси 1955 йилда ташкил топган бўлиб, дастлабки фаолияти давомида асосан кимё саноати маҳсулотларини ишлаб чиқарган. 1977 йилдан бошлаб эса электротехника саноати маҳсулотларини ишлаб чиқара бошлаган.\n10 Июл 2020 3043\n10 Июл 2020 2715\n10 Июл 2020 2482\n9 Июл 2020 2280\n14 Июл 2020 2243\n8 Июл 2020 2101\n8 Июл 2020 2048\n6 Июл 2020 1997\n8 Июл 2020 1901\n24 Июл 2020 1827\n6 Июл 2020 1792\n22 Июл 2020 1738\n20 Июл 2020 1657\n24 Июл 2020 1598\n24 Июл 2020 1318\n24 Июл 2020 1273\n24 Июл 2020 1169\n24 Июл 2020 1153


Авокадо ҳар томонлама фойдали мева. Тери эпидерма қаватини қуришдан сақлайдиган кўплаб монотўйинмаган ёғ кислоталарига жуда бой. Бунинг устига у косметика воситалари таркибида ҳам, таомингиз таркибида ҳам бирдай фойдалидир. Авокадодаги олеин кислотаси терининг қизариш ва яллиғланишини йўқотиб умумий тонуси ва кўринишини яхшилайди. Қуруқ тери ва сочлар, синувчан тирноқлар - авокадодаги биотин учун яхши сабаб. Ҳарқалай бу мевани салатларингизга тез-тез қўшиб турсангиз, муаммоларингиздан тезроқ ҳоли бўласиз. Ва бундан ташқари авокадо бошқа мевалардай организм антиоксидант ва тўйинтирувчи моддаларни ҳазм қилишини енгиллаштиради.\nҚовуннинг экзотик тури, уни яхши супермаркетлардан қийинчиликсиз топишингиз мумкин, у А,С ва Е витаминларига ҳаддан ташқари бой. Шунингдек, кўплаб косметика воситалари таркибида оммалашган альфа-гидроксикислоталар (АНА)га ҳам. Шундай қилиб папайя - юқори сифатли тери парвариши воситаларининг мева кўриниши. Сиз уни ебгина қолмай, табиий пилинг сифатида ишлатишингиз ёки тилимларини юзингизга қўйиб, уни намлантиришингиз мумкин. Таркибида кислоталар кўплиги пигмент доғларидан ҳам ҳалос қилади.\nНашр санаси: 10-04-2018


Туркияда яна зилзила содир бўлди —...\n24.02.2020 12:19 0 1872\n«Корреспондент» хабар беришича, Туркия ғарбида магнитудаси 4,8 га тенг зилзила содир бўлди. Бу ҳақда Европа-Ўрта ер денгизи сейсмология маркази маълум қилди.\nЕр ости силкинишлари ўчоғи 7 км. чуқурликда жойлашган. Эпицентри эса 2,5 миллион аҳолига эга Измир шаҳридан 90 км. шимоли-шарқда жойлашган.\nТалофатлар, жабрланганлар ва қурбон бўлганлар ҳақида ҳозирча маълумот йўқ.\nЭслатиб ўтамиз, кеча, 23 февраль куни Туркия ва Эрон чегарасида 5,6 балли зилзила содир бўлганди. Ҳозиргача олинган маълумотларга кўра, табиий офат оқибатида 100 дан ортиқ инсон жароҳат олган, камида тўққиз киши ҳалок бўлган.


НИҲОЯТ, «ОЛМА» ПИШДИ! - Terabayt.Uz\nНИҲОЯТ, «ОЛМА» ПИШДИ!\n«Олма пишканда галинг,\nТейина тушканда галинг...»\nШунақа #мисралар билан бошланувчи хоразмча қўшиқни эшитгансиз-а?\nХулласи калом, бизнинг вақт бўйича кеча – 13 сентябрга ўтар тунда «Олма» пишиб, роса ҳосил берди! Яъни, Apple компаниясининг «Стив Жобс театри»да янги гаджетлар ҳамда iOS 11 мобил операцион тизимининг тақдимоти бўлиб ўтди. «Terabayt.Uz» сайти эса мазкур тадбирни ўз вақтида ёритиб борди.\nБу – жорий йилнинг технологиялар оламидаги энг кўп кутилган, муҳокама қилинган воқеаси эди. Маросим компания асосчиларидан бири – афсонавий Стив Жобс тўғрисидаги видео билан бошланди. Сўнг саҳнага компаниянинг ҳозирги раҳбари Тим Кук чиқиб, Жобс тўғрисида, мазкур Театр ҳақида, компания ва унинг маҳсулотлари хусусида тўлқинланиб гапирди.\nШундай қилиб, маросимда тақдим этилган илк қурилма – Apple Watch Series 3 смарт-соати бўлиб, аввалги барча «ақлли» соатлардан афзал тарзда, у мобил алоқа модулига эга! Яъни, энди смартфондан мустақил равишда, шу соатнинг ўзидан алоқага чиқиш мумкин.\nБу ҳақдаги мақолани мана бу ерда ўқиб олишингиз мумкин.\nШундан сўнг Apple TV 4K приставкаси расман намойиш қилинди! Саҳнада бу ишланмага масъул Эдди Кью чиқиб келди. Пристака нафақат 4K, балки 4K HDR, яъни тасвир узатишнинг HDR 10 стандартидан ҳам сифатлироқ технологияни қўллаб-қувватлар экан.\nМазкур гаджет тўғрисида мана бу хабардан батафсил маълумот олиш имкони бор.\nВа ниҳоят, янги iPhone флагманига навбат етиб келди. Компания раҳбари iPhone’лар охирги 10 йилда жаҳонни қанчалар ўзгартириб юборганини гапириб берди. Сўнг узоқ кутилган смартфонлар – 4.7 дюймли iPhone 8 ва 5.5 дюймли iPhone PLUS флагманлари намойиш этилди. Мазкур девайслар аввал тахмин қилинган ва кутилмаган кўплаб хусусиятларга эга эканлиги бирма-бир намойиш этилди. Шунингдек, уларнинг нархи шу пайтгача кўпчилик ўйлаётганидан кўра фарқли экани ҳам эътиборга лойиқ!\nЯхшиси, булар билан батафсил мана бу хабарда ўзингиз танишиб чиқақолинг.\nАммо бу ҳали ҳаммаси эмас эди, олдинда Apple компаниясининг «юбилей» смартфони – iPhone X тақдимоти бор эди. Мазкур қурилманинг намойиши ҳаммани ҳайратга солди – у шу пайтгача яратилган барча смартфонлар орасида энг кучлиси, ахир! Apple уни «Super Retina технологиясидаги OLED экран» деб атади. 3D Touch, True Tone, Home тугмалари энди йўқ, экран эса бармоқ тегиши билан ёқилади. Смартфони блокдан чиқариш учун эса юзни таниб олувчи Face ID сканеридан фойдаланилган. Бу функция учун процессорга қўшимча тарзда ўрнатилган ёрдамчи чип масъул. Экран устидаги кичик ҳудудда жойлашган датчиклар орасидаги инфра-қизил рангли камера Face ID функциясининг тунда ҳам ишлашига хизмат қилади.\niPhone X’нинг бошқа хусусиятлари ҳамда тақдимотдаги суратлари билан ушбу мақолада танишиш имкони мавжуд.\nДарвоқе, мобил воситаларнинг платформа самарадорлигини баҳолайдиган Geekbench ресурси янги iPhone’нинг тизимдан самарали ишлаш бўйича имтиҳондан ўтганлиги акс этган суратларни эълон қилди. Айтиш керакки, самарадорлик бўйича янги авлод айфонлари рақибларини «ер тишлатди». Бу хусусда мана бу мақоламиз орқали батафсил танишиб олишингиз мумкин.\nХуллас, «Олма»нинг янги ҳосилидан олинган дастлабки таассуротлар асосан мана шулардир. Бошқа янгиликлар, тафсилотлар ҳамда нархлар тўғрисидаги маълумотлар билан биринчилар қаторида бохабар бўлиб бориш учун «Terabayt.Uz» сайтидан узоқлашманг!\n#Apple iPhone #iphone X #хабарлар


ДАЗМОЛ ҲАҚИДА ҲАҚИҚАТЛАР (БИЛАСИЗМИ?..) - 4 Ноября 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Ноябрь » 4 » ДАЗМОЛ ҲАҚИДА ҲАҚИҚАТЛАР (БИЛАСИЗМИ?..)\n1. Электр дазмол учун америкалик ихтирочи Генри Сили 1882 йил 6 июнда патент олган. Дазмолнинг ички қисмига спирал жойлаштирган. Шу спирал ёрдамида дазмол қиздирилган. Аммо ихтиронинг илк маҳсули жиддий нуқсондан ҳам холи эмасди. Яъни, иссиқлик даражасини меъёрда ушлаб турувчи ўтказгич йўқ эди. Шунинг оқибатида тез-тез кийимлар куйиб кетиш ҳолатлари учраб турган.\n2. Қадимда дазмол ўрнида одамлар ясси тошлардан фойдаланишган. Тошни ювилган ҳўл кийим устига бостириб қўйишган. Кийим қуриб, тошнинг шарофати билан ғижимлардан холи бўлган. Бундан ташқари, дазмол ўрнида одамлар сковородкадан ҳам фойдаланиб кўришган. Унинг ичига чўғ ҳолатидаги кўмирни солишган. Бироқ тез-тез чўғланган кўмир сковородка ичидан сакраб чиқиб кетиб кийимларни куйдириб қўяверган.\n3. Қадимда дазмолнинг баҳоси жуда юқори бўлган. Шу сабабли уни фақат бойларгина сотиб олган. Ҳар бир дазмолнинг соф вазни эса 10 дан 15 килограммгача бўлган.\n4. Бойлар учун дазмолнинг алоҳида тури яратилган. Уларга усталар мис ва кумуш қўшишган. Албатта, баҳоси ҳам шунга яраша бўлган.\n5. Россияда дазмол 1636 йил 10 феврал куни пайдо бўлган. Ўша пайтларда мамлакатни шоҳ Михаил Фёдорович бошқарган. Харажатлар китобига худди шу куни илк маротаба дазмол ҳам киритилган. Темирчи Ивашка Трофимов деган одамга 5 олтин миқдорда пул берилиб, шоҳ учун махсус дазмол ясаш вазифаси топширилган.\n6. XIX асрда газли дазмоллар пайдо бўлди. Улар газ баллонга махсус трубка ёрдамида уланган. Бу дазмоллар ишлатишга қулай эди. Фақат тез-тез портлаб кетавериб хуноб қилган.\n7. 1868 йили мусиқали дазмоллар сотувга чиқди. Кийимларни дазмоллаётган маҳал улар ўзидан ёқимли куйлар таратиб турган. Мусиқий дазмоллар 50 йилдан зиёд вақт доимий равишда ишлаб чиқарилган.


Америка-Ўзбекистон ҳамкорликда синтетик ёқилғи ишлаб чиқаради - Уч илдиз\nАмерика-Ўзбекистон ҳамкорликда синтетик ёқилғи ишлаб чиқаради\nby Тўлқин Эшбек · 20.05.2016\nБуюк давлатларнинг биргаликда қилган ишлари буюкликка хизмат қилади-да, дейди Дониш домла фахр билан.\nИқтисодиёт 16:14 3097\nАмериканинг Jackco Technology Group компанияси Ўзбекистонда кўмирдан синтетик сюлтирилган ёқилғи ишлаб чиқариш бўйича лойиҳаларни тайёрлашда иштирок этади. Бу ҳақда “Ўзбекнефтгаз” холдинг компанияси матбуот хизмати маълумотига таяниб Sputnik хабар қилди.\n“Jackco Technology Group ҳамда Ўзбекнефтгаз миллий холдинг компанияси бугун Ўзбекистонда CTL лойиҳаларини амалга ошириш бўйича “йўл харитаси”ни имзолади”, — аниқлик киритди матбуот хизмати вакили. Ҳужжат “Ўзбекистон нефть ва гази: OGU-2016” Халқаро 20-форуми доирасида имзоланди. Эслатиб ўтамиз, кўргазма Тошкентда 18-20 май кунлари бўлиб ўтмоқда.\nМанбага кўра, ушбу лойиҳа йилига 200 минг тоннагача нефть маҳсулотлари ишлаб чиқаришни кўзда тутади.\n2012-2013 йилларда Ўзбекистон Тошкент вилояти “Апартак” бурокўмир кесмасида 700 миллион доллар қийматли CTL заводи қурилиши устида ишлашни бошлаганди. Режа бўйича, завод йилига 2,2 миллион тонна кўмирни қайта ишлаши ва 700 минг тоннагача дизель ёқилғисини ишлаб чиқариши назарда тутилган. Бироқ қазиб олиш жойида зарур миқдордаги кўмир бўлмаганлиги сабабли кенг миқёсдаги лойиҳа бекор қилинган эди.\nЎзбекистон кўмир соҳасини модернизация қилиш ҳамда 2021 йилга келиб кўмир қазиб олишни 17,2 миллион тоннагача оширишни мақсад қилган (2012 йил якунига кўра, 3,85 миллион тонна).\nНефть-газ соҳасининг қатор экспертлари фикрига кўра, сўнгги саккиз йил давомида углеводородлар қазиб олиш мўътадил тизимда камайгани эвазига Ўзбекистон қўшимча манбалардан ёқилғи қазиб олиш учун қидирувни кучайтирди.\nPrevious story Қизиқчининг ҳаётидан кейинги қизиқ гаплар…


Москвада Ғалаба паради бўлиб ўтди\nНАТОга аъзо давлат ҳарбий бўлинмалари Иккинчи жаҳон урушида фашизм устидан қозонилган ғалабанинг 65 йиллигига бағишлаб Россия пойтахтидаги Қизил майдонда бўлиб ўтган ҳарбий парадда қатнашдилар.\nНАТОга аъзо тўрт давлат ҳарбий бўлинмалари Ғалаба кунига бағишлаб Москвада ўтказилган ҳарбий парадда илк бор иштирок этдилар.\nАҚШ, Буюк Британия, Франция ва Полша аскарлари Россия қўшинлари билан биргаликда 20 дан ортиқ давлат раҳбари ва минглаб томошабинлар кўзи олдида илк бор Қизил майдон бўйлаб саф тортган ҳолда юриш қилдилар.\nПарад войск НАТО на Красной Площади\nХитой президенти Ху Цзинтао, Германия канцлери Ангела Меркел, Чехия президенти Вацлав Клаус, Полша ҳукумати расмийлари ҳамда МДҲ давлатлари етакчилари Москвадаги тадбирда иштирок этдилар.\nЎзбекистон президенти Ислом Каримов ҳамда яқинда ҳокимиятдан четлаштирилган Қирғизистон президенти Қурмонбек Бакиев Москвадаги тадбирда кўриниш бермадилар.\nФранция президенти Николя Саркози ва Италия Бош вазири Силвио Берлускони ҳам Грециядаги молиявий бўҳрон ортидан юзага чиққан муаммолар ҳал этилиши лозимлигини таъкидлаб, Москвага режалаган сафарларини бекор қилдилар.\nҚизил майдондаги ҳарбий парад роппа-росса 72 дақиқа давом этди. Унда 10 мингдан ортиқ аскар, 100 дан ортиқ ҳарбий техника, жумладан танклар ва кўчмас ракета комплекслари қатнашдилар. Параднинг якуний қисмида 120 дан ортиқ жанговар учқич ҳамда вертолётлар саф тортган ҳолда Москва осмони узра учиб ўтдилар.\nМосква ҳарбий парадида, шунингдек, собиқ Совет иттифоқи давлатларидан келган ҳарбий бўлинмалар ҳам қатнашдилар. Бироқ Ўзбекистон ҳарбий бўлинмалари мамлакат президенти каби Ғалабанинг 65 йиллигига бағишлаб ўтказилган ушбу тантанали парадда иштирок этмадилар.\nҚизил майдонга тўпланганлар олдида чиқиш қилган Россия президенти Дмитрий Медведев барчани ушбу қутлуғ байрам билан қутлар экан, “инсониятни қирувчи машина бундан 65 йил муқаддам ишдан чиқарилган эди”, дея таъкидлади.\n- Бирлашган ҳолдагина замонавий таҳдидларни бартараф эта олишимиз мумкин. Бутун дунёда адолат ва эзгулик зафар қозонилиши ҳамда келажак авлодларимиз ҳаёти озод ва эркин бўлишини таъминлаш учун яхши қўшничилик асосидагина глобал миқёсдаги хавфсизлик муаммоларини ҳал этишимиз мумкин, деди Россия президенти Дмитрий Медведев.\nҒалаба кунига бағишлаб хотира ва байрам тадбирлари Россиянинг 70 дан ортиқ катта ва кичик шаҳарлари ҳамда собиқ Совет иттифоқининг бошқа давлатларида ҳам ўтказилди.\nЎзбекистонда эса 9 май - Хотира ва қадрлаш куни умумхалқ байрами сифатида кенг нишонланмоқда.\n2010 йилнинг 24 март куни Ўзбекистон президенти Ислом Каримов “Иккинчи жаҳон урушидаги Ғалабанинг 65 йиллиги нишонланиши муносабати билан 1941-1945 йиллардаги уруш қатнашчилари ва ногиронларини мукофотлаш тўғрисида”ги фармонга имзо қўйган эди.


Оппоқ қоғоз ва қора доғ | www.ziyouz.uz\nБош саҳифа ҲикматномаИбратли ҳикоятларОппоқ қоғоз ва қора доғ\nЧоп этилган 05.06.2017 МуаллифZiyouz.uz\nПрофессор дарсхонага кириб келиши биланоқ талабаларидан ажойиб бир тестга тайёргарлик кўришларини сўради. Талабалар бироз ташвишга тушган ҳолда тест бошланишини кутишар эди. Муаллим ҳар доимгидек тест қоғозини орқа ўгириб тарқатиб чиқди. Талабалар тест саволларини ўқиш мақсадида қоғозни ўгиришди. Қоғоз ўртасида битта қора нуқтадан бошқа ҳеч қандай топшириқ йўқ эди. Бундан ажабланган талабалар бир-бирларига ҳайрон қараб қолишди.\nПрофессор талабаларнинг юзида ажабланишни кўриши билан уларга: “Мен қоғозда нимани кўраётган бўлсангиз, шу ҳақда ёзишингизни сўрайман”, деди. Талабалар иккиланиш билан тушунарсиз шартни бажаришни бошладилар. Дарснинг охирига келиб, профессор барчадан қоғозларни йиғиб олиб, ҳар бир талабаниннг ёзган жавобини улар олдида овоз чиқариб ўқий бошлади. Талабаларнинг барчаси фақатгина қора нуқта ҳақида, унинг қоғознинг ўртасида жойлашгани ҳақида ёзган, ўз фикрини баён қилган эдилар.\nЖавоблар ўқиб бўлингач, орага сукунат чўмди ва бироз ўтиб профессор талабаларга: “Мен бу жавобларга баҳо қўймоқчи эмасман. Сизларни мулоҳазага чорламоқчиман холос. Ҳеч ким ўз жавобида қоғознинг оқ қисми ҳақида ҳеч нарса ёзмапти. Барча диққат-эътиборни қора нуқтага қаратибди. Афсуски худди шу ҳолат бизнинг ҳаётимизда ҳам мавжуд. Биз ҳар доим инсонларнинг ёмон одатларига эътибор берамиз, худди қоғоздаги қора нуқта каби. Аслида қоғознинг оқ жойи қора нуқтага қараганда анча даражада кўп. Тириклик Худо тарафидан бир-биримизга ёрдам бериш, қайғуриш учун берилган совға. Ҳаётимиз хурсандчиликларга, яхшиликларга, яхши инсонларга тўладир. Тўғри, ўша қора нуқтага ҳам эътибор қаратишимиз, уни тўғрилашга ёрдам беришимиз керак. Лекин бу оқ жойларни унутмаган ҳолда бўлиши керак. Қора нуқта эса оқ жойларга нисбатан жуда ҳам кичкина, кўринмасдир”, деди.\nМирносир Ҳасанов таржимаси\n← Аввалги Аввалги Кун ҳикмати 42: Муҳаммад Али ўз исми ҳақида\nКейинги → Кейинги: Испан мақоллари (73 та)


Россия сиёсатшунослари Ўзбекистон сафаридан сўнг Каримов эшитмоқчи бўлган гапни айтдилар - Фарғона.Ру ахборот агентлиги\n16:04 msk, 6 Июль 2020\nРоссия сиёсатшунослари Ўзбекистон сафаридан сўнг Каримов эшитмоқчи бўлган гапни айтдилар\n14.06.2005 11:14 msk\nРоссия сиёсатшунослари Ўзбекистонга ташриф буюрдилар\nПрезидент Ислом Каримов унинг мамлакати “ахборот ҳужумига» учраганини айтмоқда. Бундай фикрни у ўтган жума куни «Сиёсат” жамғармаси раиси Вячеслав Никонов раҳбарлигидаги Россия сиёсатчилари ва журналистлари билан оқсаройда ўтган учрашувида билдирди.\n- “Ўзбекистонга қарши ахборот жанги бошланган бир пайтда сизнинг вазиятни чуқур тушунган ҳолда чиқарган хулосаларингиз биз учун жуда муҳим», - деди президент “Новости” агентлигининг хабарига кўра.\n- "Андижон марказий майдонида тинч аҳолининг отилиши тасдиқланмаяпти", - деб баёнот берди Россия делегацияси таркибида Андижонга борган “Эхо Москвы” радиосига “Сиёсат” жамғармаси президенти Вячеслав Никонов.\n- “Сафардан мақсад, Андижон воқеасидан кейин Ўзбекистондаги ички сиёсий вазият билан танишиш эди", - деди сиёсатчи. – "Биз Ўзбекистон раҳбарияти билан учрашдик, Андижонга бордик, воқеа иштирокчилари, жумладан гаровга олинганлар, ҳалок бўлганларнинг оила аъзолари, кўчадаги одамлар ва ҳарбийлар билан суҳбатлашдик”.\n- “Хулосаларимиздан бири шуки, бу ерда чиндан ҳам жиддий қуролли исён тайёрланган. Унда 300 одам иштирок этган, бу ҳокимиятга қарши жиддий чақириқ эди", - деди В. Никонов. – "Улар ҳақиқатан ҳам исломчи акромийлар бўлган”.\n- “Норозилик намойиши иштирокчилари географияси жуда кенг ва бу яхши тайёрланган акция эди. Одамлар ҳарбий ишга ўргатилган ва уюштирилган эди», - деди сиёсатчилар.\n- “Андижон марказида тинч аҳолининг отилиши тўғрисидаги гаплар тасдиқланмади, чунки Андижон марказида жанг бўлганлигини эслатувчи бирон бир из йўқ", - деди сиёсатшунос. – "Мен у ерда кўп қурбонлар бўлган дея оламан, лекин марказий майдонда эмас”.\n- “Андижон вилояти марказида 174 одам нобуд бўлганини айтишмоқда, улардан 54 нафари жангари, ўттизга яқини ҳарбийлар", - деб таъкидлади Никонов. –"Гувоҳларга кўра, марказий майдонда жангариларга чиқиб кетиш учун йўлак очилганда тўқнашув содир бўлиб, асосий қурбонлар ўша пайтга тўғри келди».\n- ”Менинг фикримча, Ўзбекистон ҳукумати халқаро текширувга рози бўлмайди. Негаки, Каримовни Ғарбда аввалданоқ айбдор, деб ҳисоблайдилар. Қурбонлар сони ҳам Ғарб мустақил манбалар, деб атовчилар томонидан аниқланган", - деди Никонов. – "Биз қурбонларнинг аниқ сонини аниқлай олмасак керак, чунки бу жуда қийин бўлади”. (Эхо Москви)\nСафар таассуротлари билан “Независимая газета”нинг собиқ бош муҳаррири, айни пайтда “Сиёсий синф” журнали муассиси Виталий Третьяков ўртоқлашади.\n- "Ўтган ҳафтада мен учун энг муҳим воқеа Ўзбекистон сафари бўлди, Президент Каримов билан учрашдик, Андижонда бўлдик. Мен айтишим мумкинки, бу аввалдан тайёрланган қуроллли исён эди. Андижон жуда бой шаҳар ва одамлар қашшоқлик туфайли майдонга чиқдилар, деган гаплар асоссиздир. Тинч намойишчиларни отиш бўлмаган гап. Исталган ҳукумат ҳарбий қисм таланганда, қамоқхона қўлга олинганда мана шундай қатъий ҳаракат қилган бўларди. Ўзбекистон ҳукуматига билдирилаётган эътирозларнинг 95 фоизи асоссиздир. (Эхо Москви)\nРоссия сиёсатчилари чиқишларини “Ҳафталик журнал” бош муҳаррири Михаил Бергер шарҳлайди:\n- "Айрим ахборот агентликлари унча муҳим бўлмаган бир факт – россиялик сиёсатшунос Никоновнинг Ўзбекистонга борганини хабар қилди. Бундан ташқари, уни Ўзбекистон Президенти Ислом Каримов қабул қилди. Россиянинг «Сиёсат” жамғармаси сиёсатчилари Тошкентда нима қилганларини тахмин қилиш мумкин, холос. Лекин Каримов ўз резиденциясида Никоновни нега қабул қилганини умуман тушуниб бўлмайди. Бунга фақат бита изоҳ бор. Никонов у ерга ўз хоҳиши бўйича бормаган. У ерга Кремлнинг илтимоси ёки Каримовнинг таклифи билан борди. Никонов Каримовнинг Кремлга қилган илтимоси учун жавобдир. Яъни, Каримов Ўзбекистонда халқаро текширувчиларнинг пайдо бўлишига қаршилик қилмоқда. Нега Каримов Никоновга рухсат берди? Никонов унга баъзи нарсаларни кўздан узоқлаштиришга ёрдам беради. Чунки Россия Ўзбекистоннинг мамлакатга халқаро кузатувчиларни киритмаслик тўғрисидаги қарорини қувватлаётган ягона давлатдир. Никонов ўз гуруҳи билан халқаро кузатувчиларга Ўзбекистонда иш йўқлигини исботлаб бериши лозим. Никонов шунингдек, Андижонда «Ал-Қоида” ва чечен жангарилари изларини топиши керак, негаки, расмий Москва айни мана шундай нуқтаи назардадир". (Эхо Москви)


Шаҳримиздаги “Муса” тўхонасида ҚМДБ ЖҚВ бўйича вакиллиги ташаббуси билан “ХХI асрнинг зукко имоми” форуми ўтди. Тадбирга Бош муфти ўринбосарлари, уламолар кенгаши аъзолари, вилоятимизнинг шаҳар, қишлоқ, туман, овул масжидларининг 800 нафардан зиёд имомлари иштирок этди.\nАнжуманни ҚМДБнинг ЖҚВ бўйича вакил имоми А. Керимбек очиб, тадбирнинг мақсад ва вазифалари билан таништирди.\nАстана шаҳрининг вакил имоми Науризбай Ўтпенов Бош муфти Е. Малғажиулининг мазкур анжуманга бағишланган табрик сўзини ўқиб эшиттирди.\n– Астана шаҳрида ўтган республика имомлар анжуманида қабулланган “ХХI асрнинг зукко имоми” хулосаси ҳамда “Ҳанафий мазҳаби ва Мотурудий эътиқод мактаби – Қозоғистондаги Исломнинг анъанавий йўли” нуытаи назарини тарғиб қилиш долзарб масалалардан бири. VIII асрдан буён Ислом дини йўлида ота-боболаримиз қанчадан-қанча азиятлар чекишди. Мусулмонларга ислом динини танитиш учун тер тўкдилар. Исломнинг асосий ақидаси “Оллоҳдан бошқа илоҳ йўқ ва Муҳаммад унинг расули”.\nЯқинда Элбоши имомларни қабуллаган вақтида ҳам Ислом динига алоҳида тўхталиб ўтди. “Қозоғистон-2050” дастурида ҳам ушбу мавзулар илгари сурилган. Мусттақиллигимиз шарофати билан дунёга машҳур, мақтовга лойиқ шахслар, олим ва дин арбоблари етишиб чиқдилар.\nТадбир давомида вилоят ҳудудида жаноза вақтида ош бериш тартиби ҳақида қарор қабул қилинди.\nАнжуман ниҳоясида барча иштиокчиларга махсус сертификат ҳамда намунали имомларга ташаккурномалар тақдим этилди.\nДилбар ЗИЁМАТОВА, 2017-07-10, 19:47 186


«Солиқ ва божхона хабарлари» газетасининг 2015 йил 29 сентябрь 39-сони - Gazeta.Norma.uz\n«Солиқ ва божхона хабарлари», №39, 2015й. 29 сентябрь\nБожхона назоратининг шаклларидан бири сифатида товарлар ва транспорт воситаларини кўздан кечириш ва божхона кўригидан ўтказиш белгиланган. Давлат божхона қўмитасининг қарори билан тасдиқланган Товар ва транспорт воситаларини давлат божхона хизмати органлари ходимлари томонидан кўздан кечириш ҳамда божхона кўригидан ўтказиш бўйича йўриқнома ушбу таомилларни ўтказиш тартибини белгилайди.\nМен II гуруҳ ногирониман, чакана савдо билан шуғулланадиган МЧЖ (ЯСТ тўловчи) очдим. Бир ўзим ишлайман. Менда ЯСТ ва ЯИТ бўйича имтиёзлар борми?\nФойда солиғи бўйича ҳисоботда алоҳида қарор билан белгиланган имтиёзни қандай қилиб тўғри акс эттириш керак?\nАҚШда яшовчи опам мен, иккита амакиваччам ва яқин дўстим учун 4 та янги «iPhone 6» юбормоқчи. Декларацияни қандай қилиб ва қаерда расмийлаштириш керак? Техник тавсифлар, сертификатлар ва бошқалар бўйича муаммолар юзага келиши мумкинми?\nСурхондарё вилояти божхона бошқармаси ходимлари учун мўлжалланган хизмат уйи калитларини тантанали топшириш маросими божхоначилар учун Мустақиллигимизнинг 24 йиллигига аталган муносиб туҳфа бўлди.\nСоврин олган жисмоний шахсга жисмоний шахслардан олинадиган даромад солиғи солинадими ва қандай ставкада? Совриннинг берилиши қандай ҳужжатлар билан расмийлаштирилади? Автомобилни реклама акцияси доирасида соврин сифатида беришнинг тартиби қандай?\nЯСТ тўловчиси бўлган қурилиш ташкилоти биржада ишлаб чиқариш базасини харид қилди. Ишлаб чиқариш базасини реализация қилиш чоғида мол-мулкни ҳисобга олиш ва ҳисобдан чиқариш тартиби қандай? Ушбу операциядан қандай солиқ оқибатлари юзага келиши мумкин?\nРеспубликамиз божхоначилари божхона чегаралари орқали нақд хорижий валюталарнинг ноқонуний олиб ўтилишининг олдини олиш борасида мунтазам чора-тадбирларни олиб боришмоқда.\nКўп бухгалтерлар меҳнатларига юқори ҳақ тўланиши кераклигига ишончлари комил. Раҳбарлар эса одатда ўз ҳисобчисига кўп ҳақ тўлаяпмиз деб ҳисоблашади.\n№33-34 25 август 2015


15:44, 25.02.2020 // 115909\n25 февраль, сешанба куни, Олий Мажлис Қонунчилик палатасининг навбатдаги ялпи мажлиси бўлиб ўтди. Унда 11 та масала кўриб чиқилди, дея хабар бермоқда «Дарё» мухбири Миролим Исажонов.\nЙиғилишда парламент аъзолари «Ўзбекистон Республикасининг Маъмурий жавобгарлик тўғрисидаги кодексига қўшимчалар киритиш ҳақида»ги қонун лойиҳасини кўриб чиқди. Лойиҳа Қонунчилик палатаси Кенгаши ва Сенатнинг 2019 йил 14 сентябрдаги қўшма қарори билан тасдиқланган «Тўйлар, оилавий тантаналар, маърака ва маросимларнинг ихчам ўтказилишини таъминлаш бўйича чора-тадбирлар дастури»га асосан тайёрланган.\nҚизғин баҳс-мунозараларга сабаб бўлган мазкур қонун лойиҳаси билан тўйлар, оилавий тантаналар, маърака ва маросимлар ўтказиш тартибига қўйиладиган умумий талабларни бузганлар учун маъмурий жавобгарлик белгиланиши кўзда тутилмоқда.\nМажлисда маълум қилинишича, ушбу тартибга риоя қилмаган тадбирларни ўтказувчи шахс базавий ҳисоблаш миқдорининг 10 баравари (2 230 000 сўм) миқдорида жаримага тортилиши режалаштириляпти. Бу тартибни бузган тўйхона, кафе ва ресторанларнинг мансабдор шахсларига эса базавий ҳисоблаш миқдорининг 30 баравари (6 690 000 сўм) миқдорида жарима солиш белгиланмоқда.\nАгар тўй-маросимларни ўтказиш тартибини бузиб, жарима тўлаган фуқаролар ва юридик шахслар бир йил давомида такрор белгиланган талабларга риоя қилмаса, улар базавий ҳисоблаш миқдорининг 50 баравари (11 150 000 сўм) миқдорида жаримага тортилиши назарда тутиляпти.\nЙиғилиш якунида мазкур қонун лойиҳаси 3 ойдан сўнг кучга кириши таъкидланди.\n14:09 Кеча // 249467\n21:51, 01.04.2020 // 174466\n16:58 Кеча // 155355\n11:50 Кеча // 151538\n15:41 Кеча // 124636


Xotira – uychinoma.uz\nЯРИМ ЕВРОПАНИ ЯЁВ КЕЗИБ…\nУрушнинг суронли даври ҳақида ҳикоя қилувчи очерк ва ҳикоялари билан машҳур рус публицисти Иван Гончаровнинг яқинда «Оловли йиллар ёди» («Память огненных лет») номли китоби қўлимга тушиб қолди. Унда\nДунёда шундай туйғулар борки, инсон уларсиз яшай олмайди. Гоҳо шод, гоҳо ғамгин ўй-хаёлларга солади. Бироқ, соғинч деб аталмиш туйғу бизни шунчалар кўп ўй ва хаёлларга ошно этадики, беихтиёр\nПадари бузрукворимиз Абдумамат Дўланов 1954 йил 4 сентябрда Бирлашган қишлоғида таваллуд топганлар. Отамиз Тошкент политехника олийгоҳини тамомлаб, қурилиш инженери мутахассислиги бўйича фаолият юритганлар. Вилоят, туман миқёсидаги барча қурилишларда\nАЗИЗ ВА ҚАДРЛИ ОТАЖОНИМ ЭРКИНЖОН АҲМЕДОВ!\nБугун соғинч тўла қалб сўзларимни кўз ёшларим билан фақат оқ қоғозгагина туширмоқдаман. Зеро, бу юрак, бу қалб шу билан таскин топгандай… Гўзал баҳор бор тароватини табиатга кўз-кўз қилишни\nТАЖРИБАЛИ ШИФОКОР ЭДИ …\nКомилжон Болтабоев 1959 йилда таваллуд топган. 1982 йили ўқишни тамомлаб, туман тиббиёт бирлашмасига ишга кирди ва 2020 йилга қадар самарали фаолият кўрсатди. Кўп йиллар ўз касбига содиқлик билан\n1921 йил 1 май куни Ўнҳаят шаҳарчасида туғилган давлат ва жамоат арбоби Акрамжон Зокиров ҳаёт бўлганларида юз ёшни қаршилаган бўлар эдилар. 1939 йилда ўрта мактабни тугатган А.Зокировни Уйчи\nБОБОЛАР МАТОНАТИ – ЁШЛАРГА ЎРНАК\nТинчлик. Бу сўзнинг қанчалар ёқимли, нақадар қадри баландлигини доимо ҳис этиб турамиз. Айниқса, «Хотира ва Қадрлаш куни» яқинлагани сайин ушбу туйғу бир неча баробар ортиб бораверади. Кўз олдимизда\nБешафқат ўлим туманнинг асл фарзанди, халқ таълими жонкуярлари, беназир устоз Эркинбой ҳожи Аҳмедовни орамиздан олиб кетди. Э.Аҳмедов 1939 йили Уйчи туманида туғилди. Болалигидан билимга чанқоқ, тиришқоқлиги уни Наманган\nТожиддин Маърупович ҒОЗИЕВ\nУйчи тумани адабий муҳити оғир жудоликка учради. Бешафқат ўлим фаол ижодкор, фахрий журналист Тожиддин Маърупович Ғозиевни саксон тўрт ёшида орамиздан олиб кетди. Тожиддин Ғозиев 1936 йилда Уйчи туманида\nNodirbek | Sentabr 24, 2020\nЎринбой ака Мўминов. Бу инсонни болалигимдан яхши танирдим ва ҳурмат қилардим. «Уйчинома» газетасига кўп шеърлар олиб келиб турардилар. Ҳеч ҳамсуҳбат бўлмагандик. Ёш эдим, устозлар билан гаплашиб, шеърларини ташлаб


Таъкидлаш керак, Кадастр агентлиги ходимлари томонидан аҳоли ва юридик шахсларга 10 га яқин йўналиш бўйича хизматлар кўрсатилиши баробарида бошқармада мурожаатларни қисқа муддатларда кўриб чиқиш, қонун доирасида ижобий ҳал этиш бўйича ишчи гуруҳ шакллантирилган. Бундан ташқари вазирлик даражасидаги муаммоли мурожаатларнинг ечимига эришиш мақсадида Республика кадастр агентлиги масъуллари иштирокида Бойсун туманида навбатдаги сайёр қабул ташкил этилди.\nСайёр қабул ўтказиладиган манзил ва унда иштирок этадиган мутасаддилар ҳақидаги маълумотлар ижтимоий тармоқлар орқали кенг ёритилиб, аҳолининг хабардорлиги таъминланди.\nСайёр қабулда тоғ ва тоғ олди ҳудудларда истиқомат қилувчи аксарият фуқароларнинг муаммолари ўртага ташланди.\n– Сойлар қирғоғидаги ҳовлиларнинг ер майдонлари сел тошқинлари туфайли емирилиб боряпти, - дейди фуқаро Сами Сафаров. Ер солиғи эса кадастр ҳужжати асосида ундирилмоқда.\nСайёр қабул давомида бу масала ечимига доир тартиб-таомил мурожаатчига батафсил тушунтирилди.\nУшбу сайёр қабулга фуқаролардан келиб тушган 20 та мурожаатдан 10 дан ортиғи жойида ҳал бўлди. Қолган мурожаатларни ўрганиб чиқиш учун тегишли муддат белгиланди.\n– Ўтказилаётган сайёр қабулларда Кадастр агентлиги томонидан чекка ҳудудлардаги фуқароларнинг мурожаатларини кўриб чиқиш ва имкони борича ижобий ҳал этиб бериш асосий мақсад қилиб олинган, – дейди Давлат кадастрлар агентлиги шўъба мудири Одил Маҳмудов.\nХалқ билан тўғридан-тўғри мулоқот қилиш, ҳаётий муаммо ва эҳтиёжларини ҳал этиш бугунги кунимизнинг долзарб вазифаларидан бирига айланди. Қолаверса, бу жараён ҳар бир раҳбарга алоҳида масъулият юклайди. Зеро, халқнинг дарду ташвишлари билан яшаш энг асосий мақсад бўлиб, унинг рўёби юртимизнинг равнақи, янада гуллаб-яшнаши, фуқароларнинг тинч-осуда ҳаёт кечиришини таъминлашга хизмат қилиш билан аҳамиятлидир.


Ўш қирғинида айбланиб 20 киши ҳибсга олинди\nҚирғизистоннинг Ўш ва Жалолобод шаҳарларида қирғизлар ва ўзбеклар ўртасида бўлиб ўтган қонли тўқнашувларга алоқадорликда айбланиб 20 киши ҳибсга олинди. Бу ҳақда Қирғизистон ички ишлар вазирлиги расмий вакили Бақит Сеитов баёнот берди.\nУнинг айтишича, қотиллик, ўт қўйиш ва одам ўғирлаш билан боғлиқ ўнлаб жиноят иши очилган ва улар юзасидан тергов ҳаракатлари олиб борилмоқда.\nҚирғизистон раҳбариятининг шанба кунги қарорига биноан Ўш ва Ўзган шаҳарларида, Қорасув ва Аравон туманларида комендант соати 25 июнгача узайтирилди.\nЎшнинг Жийдалик маҳалласида яшовчи Холмуҳаммад шу соатдаги вазият тўғрисида мана буларни айтиб берди:\n- Мен Жийдалик маҳалласининг Жим кўчасида тураман. Тун, комендант соати бошланганидан кейин тинч ўтди. Кўчада тўпланганларни ҳавога ўқ отиб тарқатишди. Эрталаб кўчамиздан юзига маска таққан ҳарбийлар ўтди. Бундан буёғига тинчлик бўлади, паника кўтарманглар, деҳқон бўлсанглар далангизга боринг, ишингизга боринглар, деб ўтиб кетишди. Лекин ҳаммасининг юзида маска, қўлларида автомат. Орасида бир мухбирни ҳам кўрдим. Бир нарсаларни ёзиб юрибди. Ҳар ҳолда журналистга ўхшатдим.\nКеча, шунингдек, Ўшнинг ўзбек маҳаллаларида ўрнатилган баррикадалар ҳарбийлар ва милиция томонидан олиб ташланди.\nШаҳар жанубидаги Турон мавзесига олиб борувчи йўлларнинг мавзе бошланадиган жойларидаги баррикадалар ҳам олиб ташланди.\nТуронлик Маҳмуджон шу соатлардаги вазият тўғрисидаги саволимизга мана бундай деди:\n- Бизнинг Турон шаҳарчамизда аҳолининг ҳукуматга ҳали ишончи йўқ. Кеча эрталаб соат саккизларда спецназнинг болалари келиб, қўлида ҳеч қандай ҳужжатсиз "Раъно" магазини олдидадги уйда тинтув ўтказиб қайтиб кетишди. Қурол излашди, шекилли, лекин ҳеч нарса топмай кетишди. Умуман олганда, шаҳарчамиз ҳалиям нотинч. Шаҳарга ҳеч ким бормаяпти. Баррикадаларни олиб ташлашди. Биздан ҳеч ким сўрагани ҳам йўқ. Спецназ билан келиб олиб ташлашди. Халқнинг норозилигига қарашмади. Одамлар уйларида юракларини ҳовучлаб ўтиришибди.\n10 июндан 11 июнга ўтар кечаси бошланган ҳужумлар оқибатида, расмий маълумотларга кўра камида 192 киши, норасмий маълумотларга кўра 2000 нафар атрофида одам нобуд бўлди.\nЮз минглаб одам қочқин ва кўчкинга айланди. Қочқинларнинг қарийб юз минггига Ўзбекистон вақтинчалик бошпана берди.


18:44 / 22.07.2018 1500 pdf Ўқиш режими + -\n«Ўзбеккино» миллий агентлиги, «Ҳужжатли фильмлар киностудияси» ДУК режиссёр Мурод Одиловнинг «Ҳаёт қайиғи» номли ҳужжатли фильмини тақдим этади.\nФильмда Ўзбекистон халқ ёзувчиси Тоҳир Маликнинг ҳаёти ва ижоди ҳақида ҳикоя қилинади. Бу ҳақда агентлик матбуот хизмати хабар берди.\nСана ва вақти: 2018 йил 30 июль, соат 18:00\nМанзил: Алишер Навоий номидаги киносаройи.\nДавомийлиги: 26 дақиқа.\n«Тоҳир Малик халққа яқин бўлганининг яна бир сири у – ҳазил-мутойибани хуш кўради. Бир қатор ҳажвий асарлари, кулгилари билан ўқувчиларга завқ-шавқ улашади. Адибнинг, айниқса, болаларга меҳри ўзгача. Шу боисми, унинг асарларида болаларча беғуборлик, бағрикенглик, самимиятни ҳам илғаш мумкин. Филмда Тоҳир Маликнинг ана шу хислатлари очиб берилган», дейилади хабарда.\nМаълумот ўрнида: «Алвидо, болалик!», «Сўнгги ўқ», «Мурдалар гапирмайдилар», «Чархпалак», «Талваса», «Шайтанат», «Ов», «Умидлар дашти», «Иблис девори» каби бир биридан қизиқарли, инсонни ватанпарварлик руҳида тарбияловчи, турли жиноятлар жараёни қандай салбий оқибатларга олиб келишини баён қилувчи, жамиятнинг жиноятчиларсиз равнақ топишини орзу қиладиган асарлар муаллифи Тоҳир Маликдир.\n08:49 / 19.07.2018 1833\n08:48 / 24.07.2018 3325\nШаҳримизда барпо этилаётган масжид ва маърифий мажмуага президентимиз Шавкат Мирзиёев ташаббуси билан шайх Муҳаммад Содиқ Муҳаммад Юсуф номи бериладиган давоми...\n7484 22:08 / 09.02.2018\n802 12:13 / 12.10.2018\n616 09:42 / 08 январь\n315 10:27 / 28 июнь


«МАЪРИФАТ САОДАТИ» ГАЗЕТАСИНИНГ 2019 ЙИЛДАГИ 3-СОНИДА | МАЪРИФАТ САОДАТИ\nКатегория: ЯНГИ СОНЛАР ШАРҲИ\n«МАЪРИФАТ САОДАТИ» ГАЗЕТАСИНИНГ 2019 ЙИЛДАГИ 3-СОНИДА\nКИТОБСИЗЛАНИШ ФОЖЕАСИ –\n«…Телевидение, радио, мобиль алоқа, интернет, 5D ўлчамдаги кинотеатрлар ва бошқа технологиялар тараққий этган даврда одамларнинг китобдан, мутолаадан узоқлашиб кетаётгани ҳақида кўп гапиряпмиз. Кўчаларда, бекатларда ё бозорларда қўлида бир «блок» ароқ кўтарган кишини кўрсак бепарво ўтамиз-у, бир даста китоб кўтарган одам кўзимизга алланечук ғалати кўринади (эсимда, ўзаро суҳбатларимиздан бирида бир ўсмир йигитча «китоб кўтариб юришдан уяламан», деганди)…»\nЁЗУВЧИ ВА ЦЕНЗОР –\n«…- Ҳар қандай Ҳақиқат ҳам чоп қилинавермайди, — деди Цензор қатъий.\n— Нега энди? Ҳақиқат – порлоқ истиқболга йўл очади. Инсонни Ҳақиқатдан маҳрум этиш — унинг истиқболига тўсқинлик қилиш, уни бахтга элтадиган йўлдан маҳрум этиш демакдир. Битта Ҳақиқатга йўл қўймасангиз, демак, бошқа Ҳақиқатларга ҳам йўл бермайсиз. Ҳақиқатлар бир-бирига узлуксиз занжир билан боғланган. Биттасини олиб ташланса, занжир яроқсиз ҳолга тушади-ку!..\nЦензор Ёзувчининг куйиб-пишишларига тиржайганича қараб ўтираркан, бепарвогина қўл силтаб қўйди:\n— Сизга шуни айтайки, жаноб Ёзувчи, китобингизни чоп этиш тўғрисида рухсатнома бермагунимча, у нашр қилинмайди. Ҳақиқат шу!..»\n«ПОРА БЕРИШ» КАСАЛЛИГИ –\n«…Порахўрликни, порахўрларни жамиятдан таг-туги билан қўпориб ташлаш жуда қийин. Чунки ўзини топ-тоза тутиб юрган одамлар ҳам бехосдан унинг таъмини татиб кўргандан кейин дарҳол бу иллатга мойил бўлиб, ҳаётини хавф остига қолдиришдан ҳам чўчимай қўяди. Бунга Хитойдаги вазиятни мисол қилиб келтириш мумкин. Биласиз, Хитойда порахўрларга ё умрбод қамоқ ёки ўлим жазоси берилади. Йилига юзлаб мулозимлар қатл қилинади, минглаб мулозимлар қамоққа тортилади. Ибрат бўлсин учун, бошқа амалдорларни мажбурий равишда қамоқхоналарга «экскурсияга» ҳам олиб боришар экан. Лекин, барибир, Хитойда порахўрлик авжида…»\nҲУКМДОРНИНГ ЕЛКАСИГА ОЁҚ БОСИЛСА… –\n«…- Азиятлар одамнинг яхши кўрган эшигидан кирганидек, энг катта синовлар ҳам ўзингизга яқин тутган одамларингиз орқали келади. Қўл остингиздаги давлатни бехатар идора қилмоқчи бўлсангиз, аввало яқинингиздаги одамлардан эҳтиёт бўлинг! Мабодо уларнинг хиёнатини сезсангиз, халқ ва давлат хавфсизлиги учун уларни аяб ўтирманг, ҳатто ота қаторида бўлсалар ҳам!..»\nСУЛТОН СУЛАЙМОННИ ЙИҒЛАТГАН ЖАВОБ —\n«…Қайси бир давлатда зулм кучайса;\nадолат оёқости қилинса ва буни кўриб турганлар «менга нима» дея сукут сақласа;\nамалдору уламо буларнинг барини англаб, билиб турса-ю, «менга не ғам» дея ўз нафси билан овора бўлса;\nҳокимлар ҳукмдорни алдаш йўлига ўтса…\nБундай давлатлар таназзулга маҳкумдир!..»\nБАҲС ВА ТОРТИШУВЛАРДАГИ ОФАТ –\n«…Билингки, баҳслашишни, тортишишни яхши кўрадиган ва ҳатто бу феъли учун одамлардан мақтов эшитаётган, ўзида ғолиблик, бошқалардан устунлик ҳиссини туяётган одамнинг ҳалокати яқин. Чунки, бир вақтнинг ўзида у кибр, ўз фазилатлари ёки билимлари билан фахрланиш, бошқалардан ўзини ақлли ҳисоблаш, ўзидан ўзгача фикрлайдиганларга нисбатан ғазаб сингари иллатлар қуршовида қолди. Одам боласи учун бу иллатларнинг атиги биттаси билан курашиш қанчалик машаққат! Агар улар бирлашса, аҳвол нима бўлади – ўзингиз тасаввур қилинг!..»\nМУСОФИР ОНАНИ АЙБЛАМАНГ –\n«…Мусофирчиликнинг тошдан қаттиқ нонини еб юрган муштипарларни айблашдан олдин, уларнинг ҳақини ўзлаштираётган – ёрдам пулини қўша-қўша машинали «ҳожи ака»ларга бераётган «халқпарвар» МФЙ раисларини тафтиш қилинг. Бир қизиқиб кўрингчи, минбарларда эзгуликдан жар солаётган Раис опа охирги бор маҳаллада қачон пиёда юрди экан? Қайси бева-бечорадан (ўзи ёрдам сўраб бормагунига қадар) ўзича хабар олди экан?\nАйбни, энг авввало, «бола пули»дан ҳам «ўз улушини» ундирадиган, бир варақ маълумотномани ҳам текинга ёзиб бермайдиган МФЙ ходимларидан; порасиз ишга олмайдиган раҳбарлардан; ҳар битта болани 100-200 долларсиз болалар боғчасига қабул этмайдиган мудиралардан ахтариш керакмасми?..»\nИШҚ БОШҚА, СЕВГИ БОШҚА МУҲАББАТ БОШҚА! –\n«…Давлат ғазнасининг тажрибали мутахассисидан қалбаки пулларни ҳақиқийсидан ажрата олиш учун нималарга эътибор бериш кераклигини сўрашганида, у шундай жавоб берган:\n— Мен ҳеч қачон қалбаки пуллар билан қизиқмаганман, фақат ҳақиқийларини синчиклаб ўрганиб чиққанман.\nМутахассиснинг фикрича, ҳақиқий пулларнинг деярли ҳар бир нуқтаси бўйича аниқ билимга эга бўлганидан кейин, у қалбаки пулларни бир қарашдаёқ ажрата оладиган бўлган экан.\nХудди шу гапни инсонлар ҳаётида жуда муҳим ўрин эгаллаган ишқ, севги, муҳаббат туйғулари тўғрисида ҳам айтиш мумкин, яъни, уларга тааллуқли ҳақиқатларни билибгина, «қалбаки ва сохталарини» осон ажрата оласиз…»\nШунингдек, газетанинг бу сонида: «ПЎПКЎРН», «КАЗИНАКИ», «ХЎББИ» ВА «ШОУ»ЛАР… ФАРОСАТСИЗЛИКНИНГ ЧЕГАРАСИ БОРМИ?;\n«ИНВЕСТИЦИЯ»НИ ТУШУНМАЙДИГАН МУАЛЛИМЛАР;\n«ТЎРТИНЧИ ҲОКИМИЯТ НИМА?»;\n«ҚИЗИЛ БОЗОР» ҚАЕРДА?\n«ФИКР ОДАМЛАРИ» сингари таҳлилий, танқидий, дангал муносабатлар ва дадил мулоҳазаларга бой мақолаларни ҳам ўқийсиз.\nКалит сўзлар: "Маърифат саодати" газетаси\n← «МАЪРИФАТ САОДАТИ» ГАЗЕТАСИНИНГ 2019 ЙИЛДАГИ 2-СОНИДА:\nСУЛТОН СУЛАЙМОННИ ЙИҒЛАТГАН ЖАВОБ →


Толибон қудратга келса, Марказий Осиёни нима кутади? - BBC O'zbek\nМазкур ҳолатдан норози АҚШ Президенти Барак Обама эса, бугун сешанба куни Оқ Уйда юқори мартабали қўмондонлари билан Афғонистонга оид янги режаларини муҳокама этмоқчи, деб ёзади Америка нашри.\nКарзай нима истайди?\nТолиблардаги сиёсий, мафкуравий қараш яхши ўрганилган ва улар бу каби келишувларга бир тактика сифатида қараш ҳолати жудаям кучли...Яъни, толибларнинг бир қанча муаммолари бор ва уларда ижтимоий индикатор мавжуд эмас. Улар мафкуравий ҳаракат сифатида кўпинча жамоатчилик фикрини инобатга олмайди. Ва шунинг учун ҳам, Марказий Осиё давлатлари учун толиблар омили узоқ муддатли катта бир муаммо. Мана, яқинда Ғарбда, Америкада ҳам бир қанча ҳисоботлар чиқдики, агар, яқин вақтнинг ичида АҚШ билан хавфсизлик шартномаси имзоланса ҳам, 2017-18 йилларга бориб, вазият яна олдинги - толиблар ҳолатига қайтиши мумкин, деган стратегик баҳолар бор\nВоқеаларнинг бу каби ривожи, ўз ўрнида, президент Ҳомид Карзай ва Толибон ҳаракати орасидаги махфий музокараларнинг самараси кам бўлганига далолат қилади, дея хулоса қилади "Нью Йорк Таймс" нашри.\nХорижий қўшинларнинг Афғонистондан оммавий сафарбарлиги эса, шундоқ ҳам сўнгги йилларда қўшни минтақа давлатларининг хавотирларига сабаб бўлиб келаётганди.


Индонезияда дунёнинг энг йирик Ислом университети қурилади\nИндонезия президенти Джоко “Джокови” Видодо Ғарбий Явадаги Депоко шаҳрида қурилажак Ислом университетинг биринчи ғиштини қўйди. Янги ўқув муассасасининг асосий вазифалардан бири Индонезияда “бағрикенг, очиқ ва ранг-баранг Ислом динини” ёйишдан иборатдир. Лойиҳага кўра университет қурилишига 142 га ер ажратилган бўлиб, 50.4 миллион АҚШ доллари сарфланиши режалаштирилмоқда. Халқаро андозаларга жавоб бериши кутилаётган ушбу университет ҳозирги кунда Мисрдаги машҳур ва нуфузли Азҳар илм даргохи билан ҳамкорлик қилиш борасида музокаралар олиб бормоқда.\nSaturday, 09 June 2018 15:50\nСайёр кутубхона Қобул кўчалари бўйлаб ҳаракатланмоқда\nАфғонистон пойтахти Қобулда биринчи ва ҳозирча ягона бўлган болалар учун мўлжалланган cайёр кутубхона пайдо бўлди. Давлат жамоат транспорти ташкилотидан ижарага олинган кўк рангли автобус китоб ўқиш, шахмат ўйнаш, дўстлар билан учрашиш ва мулоқот учун ўта қулай жойдир. Олди ўриндиқларда қизлар, орқада эса ўғил болалар жой олган Чармагз (форсча ёнғоқ) номли автобус террорчилар маконлари, ҳукумат бинолари, тирбанд ва серқатнов кўчалардан нарироқда ҳаракатланишга одатланган. Бутунлай бепул бўлган мазкур кутубхонадан хатто кўчада қолган болалар ҳам фойдаланиб, ўз билимларини ошириш имкониятига эгадир. Бу ерда болалар хоҳласа стулда, хоҳласа тўшалган гилам устида ўтириб, кутубхонадаги 600 га яқин китоб мутолаа қилишлари мумкин. Ғилдиракли кутубхона ғоясининг муаллифи Оксфорд университетининг битирувчиси 26 яшар Фаришта Каримдир. У ўз ҳаётини болалигида маҳрум бўлган болалар таълимига бағишлаган бўлиб, шу тариқа Афғонистондаги таълим соҳасини яхшилашга уринмоқда.\nМакедониялик заргар одамларни дўконнинг ўзида Қуръон ўқишга ўргатмоқда\nAnadolu агентлиги хабарига кўра, Македония пойтахти Скопьедаги бир заргарлик дўконида Қуръон ўқиш ўргатилмоқда. Нажмиддин Буши (Necmedin Bushi) исмли заргар асосий ишидан ажралмаган ҳолда Қуръон ўқиш дарсларини бермоқда. У Аллоҳнинг Каломидан дарс ўтишни иккинчи касби деб атайди.\nFriday, 01 June 2018 14:09\nMonday, 30 April 2018 17:56\nTuesday, 24 April 2018 20:43\nБААда электрон рақамли машиналар пайдо бўлади\nКейинги ойда Бирлашган Араб Амирликларида синов тариқасида автомобилларга экранли рақамлар, GPS-антенналар ва ахборот узатиш қурилмаси ўрнатилади.\nFriday, 13 April 2018 21:42\nМусулмон олимлар кашфиёти\nМусулмон олимлар илм-фан тараққиётига беқиёс ҳисса қўшган. Масалан, Ибн Синонинг “Ал-Қонун” китоби нафақат Ислом олами, балки Европада ҳам тиббиётнинг асоси ҳисобланади. Китоб 600 йил давомида Европа билим юртларида ўқув қўлланма сифатида хизмат қилган.\nMonday, 19 June 2017 18:05


Водий футболида нима гап? — ОЛТИН ВОДИЙ\nМуаллиф Бекзод Толипов · 13 Август, 2018 | 11:35 | 136\nЎзбекистон чемпионатлари янгича форматда олиб борилаётгандан буён мухлисларнинг учрашувларга бўлган қизиқишлари тобора ортмоқда. Миллий чемпионатларимизнинг Суперлига ва Про-Лига форматларига ўзгартирилиши бутун мавсум давомида интриганинг сақлаб турилиши ва учрашувлар айни томошабоп ва кескин курашларга бой ўтишига хизмат қилмоқда. Ушбу янгича ёндашув асосида ташкил этилган лигаларда Фарғона водийсидан ҳам бир неча футбол клублар муносиб иштирок этиб келмоқдалар. Қуйида Ўзбекистон чемпионатлари Суперлига ва Про-Лигада иштирок этаётган водий футбол клубларининг жорий мавсумда қайд этаётган натижалари ҳақида сўз юритамиз.\nСуперлига-миллий чемпионатимизнинг энг олий даражадаги босқичи. Суперлигада жами 12 та жамоа иштирок этиши белшилаб қўйилган. Фарғона водийсидан Суперлигада 3 та жамоа қатнашмоқда, булар «Навбаҳор», «Қўқон 1912» ва «Нефтчи» клублари ҳисобланади. Айни вақтга келиб Суперлигада «олтин очко» қоидаси барча футбол мухлислари ва мутахассислари эътиборига тушмоқда. Боиси Суперлига иккинчи босқичида жамоалар икки гуруҳга ажралади. Биринчи гуруҳ-жами 6 та жамоа «чемпионлик йўлида» кураш олиб борса, иккинчи гуруҳда худди шунча жамоа «жон сақлаш йўлида» баҳсга киришадилар. Бугунги кунга келиб водий футбол клубларидан «Навбахор» ва «Қўқон 1912» Суперлига биринчи гуруҳи-чемпионлик учун курашадиган кучли олтиликка киришга даъвогарлик қилмоқдалар. Бу борада Наманганнинг «Навбахор» клуби масалани узил-кесил ҳал қилиб бўлган. «Навбаҳор» бугунга қадар Суперлигада 11 ғалаба, 4 дуранг, 6 мағлубият қайд этган холда жами 37 очко жамғариб, турнир жадвалида 3-ўринни эгаллаб турибди. Кучли олтиликка кирувчи жамоалардан очко олиш бўйича «Навбаҳор» 1-ўринни эгаллаб турибди. Ушбу жамоанинг ҳар бир учрашувида жонкуяр мухлислари томонидан ажойиб тарзда қўллаб-қувватлаб келишларини кўриб ҳавас қилсак арзийди.\n«Қўқон 1912» клубининг чемпионлик йўлида курашувчи кучли олтиликка кириш имкониятлари бир оз пасайган, қўқонликлар энди қаршиларидан чиққан рақибларни ютиши билан бир аснода бошқа жамоалар иштирокидаги ўйин натижасини кутишга мажбур бўлиб қолаяпти. «Қўқон 1912» клубининг айни дамда Суперлигада қайд этган натижаси қизиқроқ, турнир жадвалининг ҳар бир шкаласида 7 рақами порлаб турибди, 7 ғалаба, 7 дуранг, 7 мағлубият. Қўқонда футболни севишади, мухлислар ўз севимли жамоаларини мунтазам қўллаб-қувватлашади, мамлакатимиз футболида анча машҳур ва ўз ўрнига эга бўлган «Содиқ мухлислар клуби» фаолияти ҳақида эшитган бўлсангиз керак.\n«Нефтчи» жамоасининг охирги йилларда Ўзбекистон чемпионатларида ишлари юришиб кетаётгани йўқ. Шонли тарихга эга бўлган фарғоналикларнинг Суперлигада бугунги кунга келиб қайд этаётган натижалари бир оз яхшиланди. Охирги икки турда жамоа 4 очко жамғара олди, мавсумдаги илк ғалабасини қўлга киритди, сафарда кучли таркибга эга бўлган «Локомотив» жамоасидан очко олишни уддалади. «Нефтчи» айни дамда Суперлигада 1 ғалаба, 9 дуранг, 11 мағлубият қайд этиб, жами 12 очко жамғарди ва табиий холда жамоа жон сақлаш йўлида курашадиган иккинчи гуруҳдан жой олади. Ўзбекистон чемпионатларида ҳар доим юқори ўринлар учун курашиб келган «Нефтчи» клубининг ашаддий мухлислари талайгина топилади. Эшитиб қоламиз, «Яна ютқазди, энди қайтиб стадионга бормайман» деган мухлислар футбол бўладиган куни тараддудга тушиб қолишади. Ҳа «Нефтчи»нинг мана шунақа ажойиб мухлислари бор! Улар севимли жамоаларини ҳар доим юқори ўринларда бўлишнини ҳоҳлашади, улар бунга ҳақли албатта!\nХабарингиз Про-Лига «А» ва «В» гуруҳларга ажратилган холда ўтказилмоқда. Про-Лига «А» гуруҳида Фарғона водийсидан «Андижон», «Истиқлол», «Норин» клублари иштирок этса, «В» гуруҳида Ўзбекистон Ёшлар Иттифоқи васийлигидаги «Ифтихор», «Ёзёвон-Лочинлари», «Хотира-79» клублари иштирок этишмоқда. Про-Лига «А» гуруҳида «Андижон» 1-ўринни, «Истиқлол» 4-ўринни, «Норин» эса 8-ўринни эгаллаб турибди. Про-Лига «В» гуруҳида эса «Ёзёвон-Лочинлари» 2-ўринни, «Ифтихор» 5-ўринни, «Хотира-79» эса 8-ўринни эгаллаб турибди. Умуман олганда водий футбол клублари Про-Лигада муносиб иштирок этиб келишмоқда, буни жамоалар турнир жадвалида эгаллаб турган ўринларидан ҳам билиш мумкин. Шунингдек мухлислар ташрифи борасида ҳам водий футбол клублари Про-Лигада етакчилардан ҳисобланиши бор гап.\nКўпчилик футбол мутахассислари, мухлислари ва шахсий мулоҳазалардан келиб чиқиб, Ўзбекистон чемпионатлари ўтказилиш тартиби бўйича қуйидаги таклифлар ишлаб чиқилди.\nСуперлига-мамлакат миллий чемпионатининг энг олий даражаси, янги мавсумдан ўз тарихида биринчи бор титул хомийсига эга бўлди ва PEPSI-Суперлига номини олди. Суперлигани ўтказиш бўйича регламентга гап-сўз бўлиши мумкинмас, жуда тўғри ишлаб чиқилган. Энди регламентни ўзгартиришга, тузатиш киритишга ҳожат йўқ, мухлислар ва мутахассислар ушбу лига форматини секин-аста тўлиқ тушуниб боришмоқда, «адаптация» жараёнини бошдан ўтказишмоқда. Энди уларни яна янгича регламент билан қийнаш керак эмас, сабаби бутун мавсум давомида финалга тенг учрашувлар, кучли интриганинг сақлаб турилиши мана шу регламентда асосий устувор йўналишларидан бири экан, бу ўз-ўзидан миллий чемпионатларимиз савиясини ошишига хизмат қилади.\nЎзбекистон чемпионатларида «учинчи лига»ни жорий қилиниши ҳақида хабарлар тарқалди. Қайсидир чемпионатнинг «учинчи лига» деб номланиши ўша чемпионатнинг даражасини тушириб юбормасмикан? Хориж футболидан андоза олиш яхши, лекин аввал бунга ўзимизни руҳан тайёр эканлигимизни ўрганиб кўришимиз керак. Фарзанди ёки яқин қариндоши ўйнаётганлиги учунгина келган 20-30 нафар мухлис томоша қиладиган футбол керакми бизга? Шундан келиб чиқиб ушбу хабар юзасидан кичкинагина таклиф бор эди, миллий чемпионатларимиз қуйидагича кўринишда бўлишни истардик:\nСуперлига-мамлакат чемпионатининг энг олий босқичи. Учрашувлар телевидение орқали жонли эфирда намойиш этилади.\nПро-Лига- Суперлигага ўтиш босқичи, бу лигада талаблар деярли Суперлиганики билан тенглаштирилади. Ўз-ўзидан Суперлига даражасидаги клублар сони кўпаяди. Ушбу лига учрашувлари ҳам телевидение орқали намойиш этилиши йўлга қўйилиши керак.\n«Биринчи лига»- мамлакат миқёсида ўтказиладиган чемпионат, Про-Лигага ўтиш босқичи. Бу лига ҳозирги Про-Лига талабларидан келиб чиқиб шакллантирилиши керак.\n«Иккинчи лига». Бу лига вилоят футбол чемпионатлари.\nАгар чемпионатларимиз худди шу кўринишда ташкил этилса, ўзбек футболи янада ривожланади, мухлисларнинг стадионга ташрифи янада ортган бўлар эди.\nАндижон вилояти ҳокими клуб раҳбариятини қабул қилди\n17 Июнь, 2018 6:45\nПФЛ ёзги трансферлар сарҳисобини тақдим қилди: «Нефтчи» рекорд ўрнатди\n21 Июль, 2018 5:39\n27 Август, 2018 5:21\nКейинги Ўзбекистон МТЖ сентябрда Сурия, октябрда КХДР ва Қатар билан Тошкентда ўйнайди\nАввалги Илҳом Мўминжонов: «Суперлигада осон ўтадиган ўйин йўқ»